4.  การประกอบธุรกิจ

    1.  ลักษณะผลิตภัณฑ์และบริการ

ภายหลังจากการเข้าซื้อและรับโอนกิจการทั้งหมดของเมกัส และ/หรือ NTS บริษัทฯ
ไม่มีนโยบายที่จะเปลี่ยนแปลงลักษณะการประกอบธุรกิจของบริษัทฯ หรือของ Business
Applications Co., Ltd. (BAC), Motif และ SSG แต่อย่างใด
แต่จะรวมเอาจุดแข็งในการประกอบธุรกิจที่แต่ละบริษัทมีมาสร้างเสริมกันให้แข็งแกร่งมั่นคงและเปี่ยมศักยภาพยิ่งข้นในฐานะกลุ่มบริษัทเอ็มเอฟอีซี
หรือ เอ็มเฟ็คกรุ๊ป (MFEC GROUP) ซึ่งธุรกิจของกลุ่มบริษัทฯ
ภายหลังการรวมกิจการยังคงแบ่งออกเป็น 3 กลุ่มหลักๆ ได้แก่ (1)
ธุรกิจบริการให้คำปรึกษาและพัฒนางานด้านเทคโนโลยีสารสนเทศ (Consulting and IT
Professional Services) (2) ธุรกิจพัฒนาและวางระบบ (System Integration) และ
(3) ธุรกิจบริการด้านการบำรุงรักษา (Maintenance Service) โดยมีรายละเอียดดังนี้

1.  ธุรกิจบริการให้คำปรึกษาและพัฒนางานด้านเทคโนโลยีสารสนเทศ (Consulting and IT
    Professional Services)

กลุ่มบริษัทประกอบธุรกิจให้คำปรึกษาและพัฒนางานด้านเทคโนโลยีสารสนเทศแบบครบวงจร
เพื่อวิเคราะห์ และออกแบบระบบที่สอดคล้อง
และตอบสนองความต้องการจำเพาะในการใช้งานของลูกค้า เช่น
การนำเทคโนโลยีสารสนเทศมาประยุกต์ใช้ในด้านการปรับปรุงกระบวนการการทำงานและการให้บริการทั้งภายในและภายนอกองค์กร
การพาณิชย์อิเล็กทรอนิกส์ หรือการเก็บรวบรวมข้อมูลทางธุรกิจ
เพื่อนำมาประมวลผลประกอบการตัดสินใจทางธุรกิจ
เพื่อช่วยให้ลูกค้าสามารถสร้างข้อได้เปรียบในการแข่งขัน
สอดคล้องกับการเปลี่ยนแปลงที่รวดเร็วของปัจจัยที่ส่งผลกระทบต่อธุรกิจได้
โดยกลุ่มบริษัทจะทำงานอย่างใกล้ชิดกับลูกค้าเพื่อศึกษาถึงลักษณะการประกอบการ กลยุทธ์ทางธุรกิจ
ความต้องการในการใช้งาน อุปกรณ์หรือระบบคอมพิวเตอร์และเครือข่ายที่ลูกค้ามีอยู่
วิเคราะห์และนำเสนอรายงานสรุปคำแนะนำ
ขั้นตอนหรือแผนการดำเนินงานโดยละเอียดและดำเนินการพัฒนาระบบ
เพื่อให้สามารถบรรลุวัตถุประสงค์ของลูกค้า

กลุ่มบริษัทได้แบ่งสายงานบริการให้คำปรึกษาและพัฒนางานออกเป็น 14 กลุ่ม
ตามลักษณะของเทคโนโลยีที่ให้บริการ (Technology Practice) ดังนี้

1.  บริการจัดระเบียบและทำความสะอาดข้อมูล (Data Cleansing System/Service):

เป็นการรวบรวมนำข้อมูลหลากหลายจากฐานข้อมูลหลายประเภท
ตรวจสอบความผิดพลาดและจัดรูปแบบข้อมูล (Detection/Matching)
ทำการแก้ไขข้อมูลสำคัญเหล่านั้นให้ถูกต้องตามมาตรฐาน (Cleansing /Standardization)
เพื่อยกระดับข้อมูลให้มีคุณภาพสูงสุด
โดยใช้เครื่องมือเทคโนโลยีที่พัฒนาให้สอดคล้องกับเทคนิคในการทำความสะอาดข้อมูลมาตรฐานสากล
และยังสามารถตรวจสอบอักขระภาษาไทยได้อย่างถูกต้อง
สามารถให้บริการการทำความสะอาดข้อมูลแบบอัตโนมัติจากฐานข้อมูลภายในองค์กร
สนับสนุนการทำงานทั้งภาษาไทยและภาษาอังกฤษ
ผลลัพธ์ที่ได้สามารถก่อให้เกิดข้อมูลที่มีคุณภาพและเชื่อถือได้มากขึ้น
สามารถนำไปต่อยอดในการจัดทำระบบคลังข้อมูลอัจฉริยะ
และระบบการรายงานและวิเคราะห์ผลการดำเนินงานของธุรกิจได้รวดเร็วแม่นยำถูกต้องอย่างมีประสิทธิภาพ

2.  ไอพีโฟนแอพพลิเคชั่น (IP Phone Application):

เป็นแอพพลิเคชั่นที่พัฒนาขึ้นเพื่อใช้ติดต่อสื่อสารระหว่างเว็บเซิร์ฟเวอร์และเครื่องโทรศัพท์ไอพีโฟน
สำหรับสืบค้นข้อมูลและเนื้อหาต่างๆ
ให้ปรากฏบนหน้าจอของโทรศัพท์ไอพีเสมือนเป็นเครื่องพีซีเครื่องหนึ่ง
โดยใช้โครงข่ายข้อมูลอัจฉริยะและอินเทอร์เน็ตโพรโตคอล หรือไอพี
ในการรองรับการสื่อสารด้านข้อมูลทั้งภาพและเสียง รวมถึงสัญญาณโทรศัพท์ที่มีอยู่เดิม
นอกจากนี้รูปแบบการใช้งานโทรศัพท์ไอพีสามารถถูกปรับแต่งให้ใช้งานได้หลากหลายรูปแบบ
และรองรับการทำงานของแอพพลิเคชั่นต่างๆ ทั้งบริการสำหรับเชื่อมต่อข้อมูลทางการเงิน
และข่าวสารทางธุรกิจ โดยนำมาแสดงผลบนหน้าจอเครื่องโทรศัพท์ไอพีโฟนในรูปแบบที่เข้าใจง่าย
ช่วยประหยัดเวลาในการรับรู้ข่าวสารข้อมูล
รวมทั้งบริการที่ทำให้การทำงานในออฟฟิศคล่องตัวมากขึ้น
นอกจากนี้ยังมีแอพพลิเคชั่นที่ออกแบบมาเฉพาะสำหรับแต่ละธุรกิจ เช่น ธุรกิจโรงพยาบาล
ธุรกิจโรงแรม และธุรกิจการศึกษา เป็นต้น
บริการบนเครื่องโทรศัพท์ไอพีโฟนสามารถพัฒนาต่อยอดเพิ่มได้ตามความต้องการและความจำเป็นในการติดต่อสื่อสารระหว่างองค์กร
เพื่อเพิ่มประสิทธิภาพในการปฏิบัติงานและการติดต่อสื่อสารอย่างอิสระในโลกยุคไซเบอร์

3.  โมบายแพลทฟอร์มโซลูชั่น (Mobile Platform Solution)

เป็นแอพพลิเคชั่นที่ให้บริการผ่านเครือข่ายโทรศัพท์เคลื่อนที่
โดยแอพพลิเคชั่นที่ให้บริการนั้นจะมีทั้งแอพพลิเคชั่นที่แต่เดิมสามารถให้บริการผ่านระบบอินเทอร์เน็ตบนคอมพิวเตอร์ส่วนบุคคล
เช่น การให้บริการการทำธุรกรรมทางการเงินของธนาคาร การตรวจสอบตารางภาพยนตร์
การจองบัตรชมภาพยนตร์ การตรวจสอบตารางสายการบิน การส่งผ่านข้อมูลข่าวสาร
การตรวจสอบสภาพการจราจร
และแอพพลิเคชั่นที่ต้องอาศัยขีดความสามารถของโทรศัพท์เคลื่อนที่เอง เช่น Location Based
Service
ที่ใช้ความสามารถของโทรศัพท์เคลื่อนที่ในปัจจุบันโทรศัพท์เคลื่อนที่มีความสามารถใกล้เคียงคอมพิวเตอร์มากขึ้นเรื่อยๆ
รวมทั้งความสามารถในการเชื่อมต่ออินเทอร์เน็ตที่สามารถทำได้อย่างง่ายดายและมีความเร็วสูง
โทรศัพท์เคลื่อนที่จึงนับเป็นช่องทางใหม่ที่สามารถให้บริการการใช้บริการต่างๆ
ที่สามารถอำนวยความสะดวกสบายแก่ลูกค้า
และเป็นช่องทางที่มีแนวโน้มที่จะได้รับการตอบรับและความนิยมมากขึ้นเรื่อยๆ
ประกอบกับความสามารถในการรักษาความปลอดภัยที่ได้รับการความไว้วางใจว่ามีความปลอดภัยสูงและการรองรับการให้บริการบน
Platform ที่หลากหลาย เช่น แอพพลิเคชั่นบน SIM ด้วย SIM Application Toolkit
Standard, แอพพลิเคชั่นบนเทคโนโลยี WAP, แอพพลิเคชั่นบน Windows Mobile, iPhone,
Blackberry และ Smart Phone อื่นๆ

4.  เว็บแอ็พพลิเคชั่น (Web Application)

การบริการออกแบบและพัฒนาโปรแกรมประยุกต์ เพื่อการใช้ประโยชน์ในเชิงพาณิชย์อิเล็กทรอนิกส์
(E-Commerce) รวมถึงการใช้งานสนับสนุนระบบงานภายในขององค์กรต่างๆ
ผ่านระบบเครือข่ายคอมพิวเตอร์ภายในขององค์กร (Intranet) และอินเทอร์เน็ต
ทั้งระหว่างธุรกิจกับธุรกิจ (Business to Business, B2B) และระหว่างธุรกิจกับลูกค้า
(Business to Customer, B2C) รวมทั้งการใช้พาณิชย์อิเล็กทรอนิกส์ในภาครัฐ
เพื่อให้บริการประชาชน และประสานงานระหว่างหน่วยงาน   เช่น  การขอใบเสนอราคา 
การสั่งซื้อสินค้า   หรือการชำระค่าบริการผ่านทางเครือข่ายอินเทอร์เน็ต การใช้บริการ
และการชำระค่าธรรมเนียมกับภาครัฐ เป็นต้น

5.  ระบบช่วยบริหารจัดการระบบคอมพิวเตอร์และเครือข่ายสารสนเทศ (Service Level
    Management and Business Service Management)

เป็นการจัดหาและบริการพัฒนาระบบเพื่อช่วยในการตรวจสอบ    บริหารจัดการระบบคอมพิวเตอร์
และเครือข่ายสารสนเทศของลูกค้าให้มีเสถียรภาพ  
โดยระบบดังกล่าวจะช่วยตรวจสอบและแจ้งเตือนถึงปัญหาที่อาจเกิดขึ้นหรือเมื่อเกิดข้อผิดพลาดในการปฏิบัติงาน
เพื่อให้ลูกค้าสามารถป้องกันหรือแก้ไขปัญหาได้อย่างรวดเร็วและทันการณ์
อีกทั้งยังช่วยให้ลูกค้าสามารถวางแผนปรับปรุงหรือขยายประสิทธิภาพของระบบที่มีอยู่
เพื่อให้สอดคล้องกับความต้องการทางธุรกิจที่เปลี่ยนไป
รวมถึงจะต้องมีระบบที่คอยตรวจสอบการทำงานหรือประสิทธิภาพของระบบไอทีที่หลากหลายและซับซ้อนเป็นอย่างดี
เพื่อแจ้งเตือนหรือแนะนำวิธีการปรับปรุงระบบใดระบบหนึ่งหรือทั้งหมดของระบบไอทีในองค์กร 
เพื่อรักษาความเชื่อมั่นและมาตรฐานการให้บริการให้ดียิ่งขึ้น

6.  การบริหารจัดการข้อมูลผู้ใช้งานระบบ (IDM-Identity Management)

เป็นระบบที่ช่วยบริหารจัดการความปลอดภัยของทรัพยากรต่างๆ เช่น ข้อมูล ทรัพย์สินทางปัญญา
ความลับทางธุรกิจ ผ่านการระบุตัวตนของบุคคล/ผู้ใช้ภายในองค์กร โดยทำงานภายใต้การจัดการ 3
ส่วน คือ 1) Authentication เพื่อตรวจสอบผู้ใช้ (User) และมั่นใจว่าคือผู้ใช้ตัวจริง 2)
Authorization เพื่อทราบสิทธิเข้าใช้โปรแกรมข้อมูล ระบบหรือทรัพยากรต่างๆ 3) Profile
ข้อมูลต่างๆ ที่ระบุความเป็นตัวตนของผู้ใช้ ซึ่งสามารถบริหารจัดการได้อย่างครบวงจร
คือตั้งแต่เริ่มทำงานวันแรก การร้องขอ/การให้สิทธิต่างๆ การแก้ไข/การเปลี่ยนแปลงสิทธิและข้อมูล
จนถึงสิ้นสุดการว่าจ้าง ซึ่งทั้งหมดนี้ช่วยให้องค์กรสามารถลดความเสี่ยงจากบุคลากรภายใน เช่น
การฉ้อโกง โจรกรรม ความผิดพลาดโดยไม่ได้ตั้งใจ
ทั้งยังช่วยลดค่าใช้จ่ายและทำให้กระบวนการจัดการผู้ใช้เป็นไปโดยอัตโนมัติ
นอกจากนี้ยังสามารถตรวจสอบตามระเบียบมาตรฐานสากลต่างๆ (Regulation & Compliance)
เช่น ISO 27001, Sarbanes-Oxley และ Basel II เป็นต้น

7.  ระบบจัดการเนื้อหาและจัดเก็บเอกสาร (ECM-Enterprise Content Management)

เป็นระบบจัดการเนื้อหา (Content) ต่างๆ ขององค์กร ที่ครอบคลุมทั้งที่เป็นเอกสาร
(Document) อีเมล์ ภาพถ่าย ภาพเอกสาร งานออกแบบ สัญญา วิดีโอ เนื้อหาในเว็บ ฟิล์ม เพลง
สื่อโฆษณา สื่อการสอน และเสียงบรรยาย เป็นต้น โดยจัดการการไหลเวียนเนื้อหาต่างๆ
(Workflow) ตามกระบวนการทางธุรกิจได้อย่างถูกต้อง ปลอดภัย รวดเร็วและเป็นอัตโนมัติ
ตั้งแต่นำเข้า จัดสิทธิ ส่งต่อ ตรวจทาน อนุมัติ ส่งคืน เผยแพร่ผ่านช่องทางต่างๆ ขององค์กร เช่น
อินเทอร์เน็ต อินทราเน็ต จนถึงการจัดเก็บแบบรวมศูนย์
ผลลัพธ์ที่ได้นอกจากความคล่องตัวในการทำงานแล้ว ยังสามารถรวมข้อมูลที่ไร้โครงสร้าง
(Unstructured Data) ไว้ที่เดียวกัน ช่วยปกป้องทรัพย์สินทางปัญญาขององค์กร
ลดต้นทุนหน่วยจัดเก็บข้อมูล (Storage) ช่วยให้นำเนื้อหามาใช้อย่างมีคุณค่าสูงสุด
จนถึงความพึงพอใจของทีมงานและประสบการณ์ที่ดีของลูกค้าหรือคู่ค้า

8.  ระบบรักษาความปลอดภัยของข้อมูลภายในองค์กร (Information Security):

Information Security
มีบทบาทสำคัญต่อองค์กรในการสร้างระบบรักษาความปลอดภัยของข้อมูลภายใน
ซึ่งเป็นส่วนของการรักษาความปลอดภัยข้อมูล เพื่อให้คงไว้ซึ่งชั้นความลับของข้อมูล
รวมทั้งควบคุมและจัดการเผยแพร่ข้อมูลว่าส่วนใดของข้อมูลที่ต้องเผยแพร่ต่อบุคคลกลุ่มใด โดยบริษัทฯ
มีความโดดเด่นในการวิเคราะห์ตรวจสอบจากความคิดสามด้านคือ 1)
เป็นการคิดอย่างผู้ตรวจสอบระบบเพื่อค้นหาตามที่ Vendor โดยทั่วไปทำ 2)
เป็นการคิดอย่างผู้บุกรุกหรือที่มักเรียกขานว่า Hacker คือการคิดเฉกเช่นเราเป็นเสมือนผู้บุกรุก
หากว่าได้เข้าในระบบแล้วจะต้องการสิ่งใด หรือกระทำการบางอย่างที่เฉพาะเจาะจงกับเครื่องนั้นๆ
และ 3) เป็นการคิดอย่างผู้ป้องกันระบบ
คือด้วยทุกวิธีการในการทำงานและแก้ไขทุกหนทางที่ผู้บุกรุกใช้เพื่อเข้ายึดครองระบบ โดยมี 4
กระบวนการ ได้แก่ Risk Assessment (RA), Vulnerability Assessment (VA),
Penetration Test (PT) และ Hardening (HD)

9.  ระบบเครือข่ายและการสื่อสาร (Network Communications)

บริษัทมีผู้เชี่ยวชาญที่จะให้คำปรึกษา ออกแบบ
ติดตั้งและดูแลระบบเครือข่ายและการสื่อสารให้กับลูกค้า

ซึ่งครอบคลุมในผลิตภัณฑ์ Cisco ที่เป็นที่ยอมรับเป็นอย่างสูงในปัจจุบัน ในทุกๆ ด้าน อาทิ

-   Borderless Network เป็นอุปกรณ์หลักที่ใช้ในการสื่อสารในระบบเครือข่าย เช่น Switch
    หรือ Router

-   Collaboration ที่จะช่วยให้การสื่อสารต่างๆ
    ทั้งภายในและภายนอกองค์กรเป็นไปอย่างมีประสิทธิภาพสูงสุด เช่น IP Phone, Wireless
    Network, และ TelePresence

-   Virtualization
    ที่จะทำให้ลูกค้าใช้งานอุปกรณ์ที่เกี่ยวข้องกับระบบเครือข่ายได้อย่างมีประสิทธิภาพสูงสุด
    ซึ่งจะช่วยให้ลูกค้าสามารถลดค่าใช้จ่ายที่เกี่ยวข้องลงได้ เช่น Cisco MDS ที่รองรับการทำ
    FCoE ที่จะทำให้การเชื่อมต่อของระบบเครือข่ายของ Ethernet และ SAN
    ใช้งานได้บนสายเพียงเส้นเดียว

10. ระบบเครื่องแม่ข่ายและระบบเก็บข้อมูล (System and Storage)

ปัจจุบันระบบ IT มีส่วนสำคัญในทุกๆ ธุรกิจ และในทุกๆ
ระบบก็ยังจำเป็นต้องมีเครื่องแม่ข่ายและระบบเก็บข้อมูล ทางบริษัทมีผู้เชี่ยวชาญที่จะให้คำปรึกษา
ออกแบบ ติดตั้งและดูแล เครื่องแม่ข่ายและระบบเก็บข้อมูลให้กับลูกค้า
เพื่อให้ลูกค้าสามารถใช้งานตามความต้องการ ถูกต้อง และมีประสิทธิภาพสูงสุด
ซึ่งครอบคลุมในผลิตภัณฑ์ที่เป็นที่ยอมรับเช่น Oracle, IBM, Cisco UCS, Hitachi Data
System, และ NetApp
รวมทั้งผลิตภัณฑ์เกี่ยวเนื่องที่จะช่วยเสริมการทำงานของระบบเครื่องแม่ข่ายและระบบเก็บข้อมูล เช่น
Symantec Volume Manager, Volume Replicator, File System
นอกจากนี้ยังเชี่ยวชาญในด้านของ Disaster Recovery, Virtualization,
และการสำรองและกู้คืนข้อมูล ที่จะช่วยให้ธุรกิจของลูกค้าดำเนินไปได้โดยไม่สะดุด
สามารถใช้ทรัพยากรของระบบได้อย่างมีประสิทธิภาพสูงสุด และสามารถกู้คืนข้อมูลต่างๆ ได้ครบถ้วน
แม้จะมีข้อผิดพลาดที่เกี่ยวกับข้อมูลเกิดขึ้น

11. ระบบบริหารจัดการโครงสร้างพื้นฐานด้านแอพพลิเคชั่น

บริษัทมีผู้เชี่ยวชาญที่จะให้คำปรึกษา ออกแบบ ติดตั้ง และดูแล ซึ่งจะครอบคลุมในผลิตภัณฑ์ที่เกี่ยวกับ
ระบบ Database, Web Server, และ Application Server เป็นหลัก โดยเฉพาะอย่างยิ่ง
Database บริษัทสามารถดูแลได้ทั้ง Oracle, MS SQL Server, IBM DB2, และ MySQL
โดยครอบคลุมตั้งแต่การออกแบบ, ติดตั้ง, นำเข้าข้อมูล, Security Hardening,
Clustering, สำรองและกู้คืนข้อมูล, Performance Tuning, และทำ Migration ระหว่าง
Database ทั้งที่เป็น Database ชนิดเดียวกันและต่างชนิด โดยในส่วนของ Web และ
Application Server บริษัทสามารถดูแลครอบคลุมในส่วนของ Sun GlassFish, Oracle
Fusions Middleware (BEA Web Logic), IBM WebSphere และ Jboss

12. บริการพัฒนาซอฟต์แวร์เพื่อเชื่อมต่อ ประสาน
    และเพิ่มประสิทธิภาพของขั้นตอนการทำงานภายในองค์กร (Business Process
    Automation and Integration)

ให้บริการออกแบบและพัฒนาระบบเทคโนโลยีสารสนเทศ รวมถึงการพัฒนาซอฟต์แวร์คอมพิวเตอร์
เพื่อปรับปรุงและเพิ่มประสิทธิภาพการทำงานขององค์กร
โดยระบบเทคโนโลยีสารสนเทศและซอฟต์แวร์คอมพิวเตอร์ที่ได้รับการพัฒนาขึ้นจะช่วยในการเชื่อมต่อระหว่างระบบที่เกี่ยวข้องหลายๆ
ระบบ ช่วยประสานงานระหว่างหน่วยงานที่เกี่ยวข้องหลายๆ หน่วยงาน
ไม่ว่าจะเป็นหน่วยงานที่อยู่ภายในองค์กรเดียวกัน หรือหน่วยงานที่อยู่คนละองค์กร
ยกเลิกขั้นตอนการทำงานที่ไม่มีความจำเป็นหรือซ้ำซ้อน
และทำให้ขั้นตอนการทำงานไหลลื่นและมีความเป็นอัตโนมัติยิ่งขึ้น
เหมาะกับลูกค้าที่เป็นหน่วยงานที่มีขั้นตอนในการทำงานหลายๆ ขั้นตอน
และการทำงานในแต่ละขั้นตอนมีการเชื่อมโยงและประสานงานกันอย่างใกล้ชิด
และมีความจำเป็นต้องใช้ข้อมูลบางส่วนร่วมกันในระหว่างหน่วยงานที่เกี่ยวข้อง
โดยสามารถใช้กับหน้าที่ทางธุรกิจ (Business Function) ได้หลากหลายหน้าที่ เช่น
งานทางด้านการบัญชี งานทางด้านลอจิสติกส์ งานทางด้านการตลาด และงานทางด้านการเงิน
เป็นต้น

13. บริการพัฒนาซอฟต์แวร์สำหรับงานทางด้านการเงิน การธนาคาร (Financial Domain
    Expert)

ให้บริการออกแบบและพัฒนาระบบเทคโนโลยีสารสนเทศ
รวมถึงการพัฒนาซอฟต์แวร์คอมพิวเตอร์สำหรับปรับปรุงและเพิ่มประสิทธิภาพการทำงานของสถาบันการเงิน
การรายงานและให้ข้อมูลเกี่ยวกับผลประกอบการและฐานะการเงิน สถานะของลูกค้า
การซื้อขายหลักทรัพย์ การเคลื่อนไหวของราคาหลักทรัพย์ ดัชนีและข้อมูลทางการเงิน
รวมถึงการให้บริการทางการเงินการธนาคารของธนาคารพาณิชย์
บริษัทหลักทรัพย์และบริษัทประกันภัย
สามารถนำมาประยุกต์ใช้ในการปรับปรุงและเพิ่มประสิทธิภาพการทำงานขององค์กรธุรกิจทั้งที่เป็นสถาบันการเงินและบริษัททั่วไป
รวมถึงหน่วยงานราชการและรัฐวิสาหกิจ

14. ระบบคลังข้อมูลและธุรกิจบริการพัฒนาซอฟต์แวร์สำหรับการบริหารข้อมูลทางธุรกิจ (Data
    Warehouse, Business Intelligence and Knowledge Management)

ให้บริการออกแบบ ให้คำปรึกษาเกี่ยวกับการจัดเก็บข้อมูล คัดเลือกและกลั่นกรองข้อมูล
รวมทั้งการพัฒนาระบบเทคโนโลยีสารสนเทศ
รวมถึงการพัฒนาซอฟต์แวร์คอมพิวเตอร์สำหรับการดึงข้อมูลจากคลังข้อมูล เพื่อประมวลผล ปรับแต่ง
วิเคราะห์ และนำเสนอประกอบการบริหารและตัดสินใจทางธุรกิจ
โดยระบบสารสนเทศและซอฟต์แวร์ซึ่งได้รับการพัฒนาขึ้นจะช่วยดึงและจัดระเบียบข้อมูลทางธุรกิจ
ไม่ว่าจะเป็นข้อมูลภายในบริษัทเอง ซึ่งกระจัดกระจายอยู่ในหลายๆ แผนกภายในบริษัทเดียวกัน
หรือเป็นข้อมูลจากภายนอก ซึ่งอาจถูกจัดเตรียมโดยใช้โปรแกรมคอมพิวเตอร์ที่ต่างกัน
และอยู่ในรูปแบบที่แตกต่างกัน ให้อยู่ในรูปแบบเดียวกัน และจัดเก็บในที่เดียวกันอย่างเป็นระบบ
เพื่อให้ผู้ใช้ข้อมูลสามารถดึงข้อมูลที่ได้รับจากการจัดระเบียบแล้วมาใช้ได้อย่างรวดเร็วและมีประสิทธิภาพ

1.  ธุรกิจพัฒนาและวางระบบ (System Integration)

กลุ่มบริษัทบริการออกแบบ จัดหา พัฒนา และติดตั้งระบบคอมพิวเตอร์และเครือข่ายสารสนเทศ เช่น
ระบบจัดเก็บข้อมูล ระบบรักษาความปลอดภัยของข้อมูล
ระบบเชื่อมต่อเครือข่ายภายในและนอกองค์กร (Intranet, LAN, WAN, Unified
Communication) และระบบซอฟต์แวร์บริหารจัดการและสารสนเทศ เป็นต้น

ขอบข่ายของงานประกอบด้วยการจัดหาอุปกรณ์ฮาร์ดแวร์ ซอฟต์แวร์
อุปกรณ์ต่อพ่วงและอุปกรณ์เครือข่าย จากแหล่งหรือผู้ผลิตต่างๆ ที่มาใช้งานร่วมกัน โดยบริษัทฯ
มีหน้าที่ออกแบบ ดำเนินงานติดตั้ง พัฒนาซอฟต์แวร์หรือโปรแกรมซึ่งจะสามารถเชื่อม
และประสานงานอุปกรณ์ต่างๆ ให้ทำงานร่วมกัน รวมทั้งทดสอบ
ฝึกอบรมวิธีการใช้งานตลอดจนให้บริการหลังการขาย
เพื่อให้ลูกค้าสามารถใช้งานได้ตามความต้องการ ถูกต้อง และมีประสิทธิภาพสูงสุด
ด้วยความร่วมมือจากพันธมิตรทางเทคโนโลยีหรือผู้ผลิตอุปกรณ์ฮาร์ดแวร์ ซอฟต์แวร์
และระบบเครือข่าย เช่น Oracle, Cisco System, IBM, Symantec เป็นต้น

ภายหลังการพัฒนาและวางระบบบริษัทมีการให้บริการหลังการขาย
โดยจัดให้มีผู้เชี่ยวชาญทั้งในส่วนของฮาร์ดแวร์และซอฟต์แวร์ให้บริการตอบคำถาม
และแก้ปัญหาที่ลูกค้าอาจจะมีในการใช้งานจริงช่วงระยะเวลาประมาณ 1 ปี
ภายหลังระยะเวลาดังกล่าวลูกค้าสามารถว่าจ้างบริษัทเป็นผู้ดูแลต่อได้
โดยการซื้อบริการด้านการบำรุงรักษาในรูปแบบต่างๆ ของบริษัท

2.  ธุรกิจบริการด้านการบำรุงรักษา (Maintenance Services)

กลุ่มบริษัทให้บริการด้านการบำรุงรักษาและสนับสนุนทางเทคนิคสำหรับระบบคอมพิวเตอร์ขององค์กรโดยวิศวกรระบบที่มีความเชี่ยวชาญ
ทั้งในส่วนของฮาร์ดแวร์และซอฟต์แวร์ ให้บริการตรวจสอบและบำรุงรักษาระบบตามกำหนดเวลา
ตลอดจนบริการซ่อมแซมและเปลี่ยนชิ้นส่วนฮาร์ดแวร์ที่จำเป็น
บริการของกลุ่มบริษัทดังกล่าวช่วยลูกค้าลดภาระค่าใช้จ่ายในการจ้างบุคลากรเพื่อการบำรุงรักษา
และเพิ่มประสิทธิภาพการใช้งานของระบบ
ตลอดจนบริษัทจะจัดการประชุมฝึกอบรมเพื่อวิเคราะห์ปัญหา และแนะนำประสิทธิภาพใหม่ๆ
ของระบบอย่างสม่ำเสมอ

นอกจากนี้ในการให้บริการใดๆ แก่ลูกค้า
กลุ่มบริษัทได้เล็งเห็นถึงความสำคัญในคุณภาพของการบริการ
จึงมีการจัดตั้งทีมงานฝ่ายตรวจสอบและรับประกันคุณภาพ (Quality Assurance)
ซึ่งประกอบไปด้วยบุคลากรที่มีประสบการณ์และเชี่ยวชาญในทุกสาขาของงาน
โดยจะทำการวางกระบวนการและขั้นตอนในการทำงานภายหลังจากการรับงาน
และตรวจสอบงานที่พัฒนาขึ้นมาก่อนที่จะส่งมอบให้กับลูกค้า
เพื่อเป็นการสร้างความมั่นใจว่าผลงานที่จะส่งมอบให้แก่ลูกค้าสามารถตอบสนองวัตถุประสงค์ของลูกค้าได้อย่างถูกต้องและครบถ้วน
และเพื่อลดจำนวนข้อผิดพลาดของโปรแกรมประยุกต์ และอุปกรณ์อื่นๆ ที่อาจเกิดขึ้นจากการใช้งาน

ปัจจุบันกลุ่มบริษัทได้ทำการติดตั้งระบบบริหารจัดการบริการหลังการขาย
และบริหารความสัมพันธ์และความพึงพอใจของลูกค้า (Service Desk & CRM) โดยใช้ระบบ
Help Desk และ Service Desk Management ของซอฟต์แวร์ BMC Remedy เข้ามา
เพื่อทำให้งานบริการหลังการขายเป็นไปอย่างมีคุณภาพ และประสิทธิภาพสูงสุด
เกิดความพึงพอใจกับลูกค้าสูงสุดอีกด้วย

1.  กลยุทธ์ทางการตลาด และสภาวะการแข่งขัน

กลยุทธ์ในการดำเนินธุรกิจ

บริษัทมีเป้าหมายที่จะเป็นผู้นำระดับประเทศและภูมิภาคในกลุ่มผู้ประกอบการธุรกิจให้บริการที่ปรึกษา
และพัฒนาระบบเครือข่ายคอมพิวเตอร์และพาณิชย์อิเล็กทรอนิกส์ของไทยอย่างครบวงจร
ซึ่งเป็นตลาดที่มีการแข่งขันสูง ประกอบกับเทคโนโลยีสารสนเทศที่เปลี่ยนแปลงอย่างรวดเร็ว ดังนั้น
บริษัทจึงได้กำหนดกลยุทธ์ในการแข่งขัน
เพื่อเพิ่มขีดความสามารถในการแข่งขันและรักษาอัตราการเติบโตอย่างมั่นคงและยั่งยืน ดังนี้

1)  การสร้างความแตกต่างให้กับบริษัท เพื่อรักษาระดับอัตราส่วนกำไร

การควบรวมกิจการในนาม MFEC GROUP เมื่อปี 2554 เป็นการเตรียมความพร้อม
เพื่อเสริมความแข็งแกร่งของกลุ่มบริษัท เอ็ม เอฟ อี ซี จำกัด (มหาชน)
รองรับการเปิดประชาคมอาเซียน (ASEAN Economic Community) ในปี 2558
ซึ่งจะทำให้เกิดการเคลื่อนย้ายสินค้า บริการ การลงทุน เงินทุน
และแรงงานที่มีฝีมือได้อย่างเสรีในกลุ่มอาเซียน ทำให้ภาพการแข่งขันทางธุรกิจเปลี่ยนแปลงไป
ซึ่งการควบรวมเป็นการนำจุดแข็งของแต่ละบริษัทมารวมกัน
เพื่อความแข็งแกร่งและความสามารถด้านการแข่งขัน มีการถ่ายโอนองค์ความรู้ (Knowledge)
และบุคลากรระหว่างกัน ช่วยลดต้นทุน เพิ่มผลผลิต (Productivity) อาทิ
การลงทุนเทคโนโลยีที่ซ้ำซ้อน จากสายผลิตภัณฑ์เทคโนโลยีที่ครบวงจร
ด้วยความหลากหลายและความเชี่ยวชาญของบุคลากร (Domain Expertise) จากปัจจุบันที่มีถึง
1,500 คน ในจำนวนนี้ร้อยละ 80 เป็นวิศวกรด้านซอฟต์แวร์ (Software Engineers)
รวมถึงกลุ่มผู้บริหารที่มีความรู้ความสามารถเข้ามาร่วมวางแผนแก้ไขปัญหา
ทำให้มีความแข็งแกร่งเพียงพอทั้งด้านขนาดและคุณภาพ เพื่อแข่งขันกับคู่แข่งได้
โดยเฉพาะจากต่างชาติในตลาดภูมิภาค

การดำเนินงานของ MFEC GROUP จะมุ่งเน้นที่จุดแข็งแต่ละบริษัทในด้านเทคโนโลยี
เพื่อพัฒนาเป็นโซลูชั่น โดยพิจารณาสินค้าและบริการในเครือก่อนเป็นลำดับแรกในการขยายตลาด
โดยบริษัท บิสซิเนส แอพพลิเคชั่น จำกัด หรือ BAC จะเน้นการให้บริการโซลูชั่นด้านไอที (IT
Services) ในเทคโนโลยีที่เป็น Cognos Business Intelligence Software
มีลูกค้าหลักเป็นกลุ่มภาครัฐ องค์กรขนาดใหญ่ ขณะที่บริษัท โมทีฟ เทคโนโลยี จำกัด (มหาชน) หรือ
Motif จะเน้นการพัฒนาผลิตภัณฑ์และบริการ (Products and Services)
ที่เป็นทรัพย์สินทางปัญญาของตนออกสู่ตลาด รวมถึงผลิตภัณฑ์ที่มีความรู้ความเชี่ยวชาญ อาทิ Bad
Debt Management และ Loan Origination System เป็นต้น
มีลูกค้าเป็นกลุ่มภาครัฐและสถาบันการเงิน

กลุ่มซอฟต์สแควร์ (SoftSquare GROUP) จะเน้นการพัฒนาบุคลากรเข้ามาเสริมในกลุ่มบริษัทฯ
ตั้งเป้าผลิตบุคลากร 5,000 คนในระยะเวลา 5 ปี จากไอทีเซอร์วิสทั้งประเทศที่มีอยู่ 5-6
หมื่นคนในปัจจุบัน ในโครงการสหกิจศึกษาร่วมกับมหาวิทยาลัยชั้นนำทั่วประเทศมากกว่า 20 แห่ง
เช่น มหาวิทยาลัยแม่ฟ้าหลวง และมหาวิทยาลัยขอนแก่น เป็นต้น คาดว่าจะคัดกรองเข้ากลุ่มบริษัทได้
1-2 พันคน หรือ 300-400
คนต่อปีโดยเฉลี่ยขณะเดียวกันก็จะเน้นการพัฒนาผลิตภัณฑ์สำหรับกลุ่มธุรกิจค้าปลีกที่เป็นจุดแข็งเดิมด้วย
อาทิ ระบบบริหารทรัพยากรองค์กรโดยรวม (Enterprise Resource Planning: ERP)
ส่วนบริษัท แอพพลิเคชั่น โฮสติ่ง เซอร์วิสเซส จำกัด หรือ A-Host ซึ่งอยู่ในกลุ่มของ MFEC
Alliance เป็นผู้นำทางด้านธุรกิจโฮสติ้ง (Hosting) ที่นำเสนอบริการแอพพลิเคชั่นในรูปแบบของ
Application Service Provider (ASP) เป็นรายแรกของเมืองไทย โดยบริษัท เอ็ม เอฟ อี
ซี จำกัด (มหาชน) มุ่งเน้นลูกค้าในกลุ่มสื่อสารโทรคมนาคม การเงินการธนาคาร ภาคราชการ
รัฐวิสาหกิจ และพลังงาน ใน การให้คำปรึกษาแก่ลูกค้า (Industry Solution)
จะเข้าไปช่วยสนับสนุนด้านการตลาด

ส่วนผสมเมื่อมารวมกันจะทำให้ MFEC GROUP
กลายเป็นสถาบันที่แข็งแกร่งครอบคลุมตลาดทั่วประเทศ ซึ่งปัจจุบันมีสำนักงานหลายแห่งที่ต่างจังหวัด
อาทิ จังหวัดเชียงราย ขอนแก่น แม่ฮ่องสอน เชียงใหม่ และชลบุรี เป็นต้น มีทีมให้บริการ
(Services) ที่เข้มแข็ง ตั้งแต่ Hardware Services, Software Services และ
Architecture Services ทำให้ลูกค้าได้รับประโยชน์จากการให้บริการ (Services) ที่ดีขึ้น
มีความพร้อมที่จะให้บริการทั้งในและต่างประเทศมากกว่าคู่แข่งขันอื่นในตลาด
ด้วยศักยภาพที่เพิ่มขึ้นทำให้บริษัทฯ สามารถรับงานขนาดใหญ่ได้ถึง 500-1,000
ล้านบาทในระดับภูมิภาค จากเดิมหากเป็นบริษัทเดียวจะรับงานได้เพียงแค่หลัก 100 ล้านบาท
ส่วนโครงการขนาดเล็กถึงกลางจะให้บริษัทในเครือเป็นผู้ดำเนินการแทน เช่น บริษัท
โมเดอร์นฟอร์ม อินทิเกรชั่น เซอร์วิสเซส จำกัด (MIS)
รวมถึงการพัฒนาบุคลากรให้สามารถสร้างสรรค์ผลิตภัณฑ์ของตนออกสู่ตลาด (Intellectual
Property Commercialization) เพื่อความได้เปรียบคู่แข่งขัน รวมทั้งกลุ่มผู้บริหารคนรุ่นใหม่
โดยในปี 2556 MFEC GROUP วางแผนที่จะพัฒนาโซลูชั่นใหม่ (Solution and Services)
ออกสู่ตลาดมากขึ้น เพื่อขยายฐานรายได้ที่เพิ่มขึ้น

ทั้งนี้ MFEC GROUP ได้ให้ความสำคัญกับกลยุทธ์ที่มุ่งเน้นการปรับตัวที่รวดเร็วสอดคล้องกับสภาวการณ์
โดยวางแผนปรับโครงสร้างองค์กรภายใน (Restructure Plan) ในช่วงระยะเวลา 3 ปี
(2555-2557) เพื่อเพิ่มประสิทธิภาพการบริหารงาน โดยแบ่งโครงสร้างเป็น 3 ธุรกิจหลักภายใต้
MFEC GROUP ได้แก่

1. Consulting & Professional Services Group เป็นกลุ่มธุรกิจให้คำปรึกษาและบริการ
สำหรับภาคธุรกิจโทรคมนาคม และภาคการเงินการธนาคาร
โดยคัดเลือกบุคลากรที่มีความรู้ความสามารถจากบริษัทในเครือ
และการร่วมทุนกับพันธมิตรจากต่างชาติ เพื่อเป็นบริษัทให้คำปรึกษาระดับแนวหน้าของเมืองไทย
และก้าวสู่การให้คำปรึกษาและบริการในระดับอาเซียน

2. System Integration Services Group เป็นกลุ่มที่ให้บริการออกแบบ จัดหา พัฒนา
และติดตั้งระบบคอมพิวเตอร์และเครือข่ายสารสนเทศ เช่น ระบบจัดเก็บข้อมูล
ระบบเชื่อมต่อเครือข่ายภายในและภายนอกองค์กร และระบบซอฟต์แวร์บริหารจัดการและสารสนเทศ
เป็นต้น

3. Software Development Services Group
เป็นกลุ่มที่มุ่งเน้นการพัฒนาซอฟต์แวร์และนวัตกรรมต่างๆ
ที่เป็นทรัพย์สินทางปัญญาและการพัฒนาบุคลากรเข้ามาเสริมในกลุ่มบริษัทในโครงการสหกิจศึกษาร่วมกับมหาวิทยาลัยชั้นนำทั่วประเทศกว่า
20 แห่ง โดยเฉพาะที่ภาคเหนือและภาคอิสาน เช่น มหาวิทยาลัยแม่ฟ้าหลวง เชียงใหม่
และขอนแก่น เป็นต้น โดยวางแผนจะพัฒนาบุคลากรด้านไอทีคุณภาพเข้าสู่ตลาดมากถึง 5,000 คน
ในช่วงระยะเวลา 5 ปี

นอกจากนี้ยังมีการพัฒนา Cloud Services Solution
ซึ่งถือเป็นหนึ่งในกระแสหลักของเทคโนโลยีในยุคปัจจุบันและอนาคต
และเป็นหนึ่งในการลงทุนธุรกิจใหม่ของบริษัท ให้เห็นผลเป็นรูปธรรมในช่วงระยะเวลา 3 ปี
(2555-2557) ในลักษณะของ Cloud Management Service Group (CMSG)
เป็นการลงทุนทรัพย์สินทางปัญญาในตลาดใหม่ขึ้นมา ในรูปแบบของ MCloud Holding ภายใต้
MFEC GROUP โดยที่บริษัทมีนโยบายการลงทุน (Reinvest)
เพื่อสร้างแหล่งธุรกิจหรือเทคโนโลยีใหม่ที่ล้ำหน้าในทุกปี เนื่องจากมองเห็นโอกาสด้านการตลาด
ซึ่งเป็นรูปแบบการให้บริการ (Services) ที่มีมาร์จินสูงถึง 40-50%

โดยได้ดำเนินการจัดตั้งทีมงาน รวบรวมความรู้และทักษะ (Know-how) ประสบการณ์ แอพพลิเคชั่น
และผลิตภัณฑ์ที่มี ทั้งการให้บริการระบบคลาวด์ภาครัฐ (Government Cloud Services),
ระบบคลาวด์เชิงพาณิชย์ (Commercial Cloud Services) ระบบคลาวด์ผู้บริโภค (Consumer
Cloud Services) ระบบคลาวด์ภาคการศึกษา (Education Cloud)
ระบบคลาวด์ภาคการเงินและระบบความปลอดภัย (Finance & Security Cloud) และอื่นๆ
ซึ่งประกอบด้วยบริษัทย่อยหลายบริษัท เพื่อความสะดวกและคล่องตัวในการบริหาร
โดยเริ่มวางแผนตั้งแต่ปี 2554 ปัจจุบันมีความพร้อมที่จะเข้าสู่ตลาด
ไม่เฉพาะแค่ระบบโครงสร้างพื้นฐาน (Infrastructure) เช่น Server, Storage, Network
และ Security แต่รวมถึงการพัฒนาแอพพลิเคชั่น เพื่อให้บริการแบบครบวงจร ซึ่งมีมูลค่าเพิ่ม
(Value-Added) ที่สูงกว่า

การสร้างธุรกิจใหม่เพื่อพัฒนาองค์กรให้เจริญรุดหน้าอย่างยั่งยืน
จำเป็นต้องอาศัยการมีส่วนร่วมของพนักงานที่มีแนวความคิดสร้างสรรค์ บริษัทจึงได้ริเริ่มโครงการ
“MFEC GROUP Innovative Idea 2012” ขึ้น เพื่อสร้างโอกาสและเวทีให้กับนักคิด
นักสร้างสรรค์ ที่มีต้นกล้าทางความคิดก่อให้เกิดนวัตกรรมทางธุรกิจใหม่ๆ
เนื่องจากมองว่าธุรกิจไอทีมีการเปลี่ยนแปลงค่อนข้างเร็ว ดังนั้น ในช่วง 2-3 ปีข้างหน้า
บริษัทจะสร้างบุคลากรจากภายใน เฟ้นหาผู้บริหารคนรุ่นใหม่ขึ้นมา
เพื่อให้ทันกับการเปลี่ยนแปลงของเทคโนโลยี
เพราะเชื่อว่าธุรกิจไอทีต่อจากนี้ไปจะขับเคลื่อนโดยคนรุ่นใหม่ ไม่ใช่แค่ทุนอย่างเดียว
แต่แข่งขันกันด้วยความเร็ว ยืดหยุ่น และนวัตกรรม จึงต้องการบุคลากรที่มีความรู้ ประสบการณ์
และไอเดียทางธุรกิจ โดยเปิดโอกาสให้พนักงานได้สร้างสรรค์งานใหม่ๆ ขึ้นมา
ซึ่งบริษัทพร้อมที่จะเข้าร่วมลงทุน เพื่อเสริมศักยภาพการแข่งขัน
สู่ความเป็นผู้นำในประเทศและระดับภูมิภาคต่อไป

ทั้งนี้การปรับเปลี่ยนรูปแบบการบริหารงานดังกล่าว เพื่อให้บริษัทมีโครงสร้างที่ชัดเจนขึ้น
และต้นทุนที่ต่ำลง เพื่อสามารถแข่งขันได้ โดย MFEC GROUP
วางกลยุทธ์มุ่งเน้นให้ความสำคัญในสามส่วนหลักคือ Alignment, Integration และ
Innovation ของบริษัทในเครือ เพื่อให้การดำเนินธุรกิจไปในทิศทางเดียวกัน
ช่วยเสริมซึ่งกันและกัน (Alignment) เกิดการบูรณาการ (Integrated)
และเชื่อมโยงธุรกิจแบบครบวงจร ทั้งในด้านของระบบโครงสร้างพื้นฐานและซอฟต์แวร์
เพื่อสร้างความได้เปรียบในการแข่งขัน และประโยชน์สูงสุดของกลุ่มลูกค้า (Return on
Investment) ช่วยลดต้นทุน เพิ่มความสามารถการทำกำไร และธุรกิจของลูกค้าให้เติบโต
(Business Innovation) รวมไปถึงมุ่งเน้นการวิจัย และขยายธุรกิจใหม่ โดยเน้นการลงทุน
(Targeted Investment) ในเทคโนโลยีหลักสามกลุ่มได้แก่ Cloud Computing, Business
Analytics และ Mobility โดยการดำเนินงานร่วมกันของบริษัทในเครือ

ในการปรับเปลี่ยนโครงสร้างดำเนินธุรกิจ สำหรับธุรกิจที่ไม่ก่อให้เกิดรายได้หรือไม่ให้ผลตอบแทนที่ดี
ในเบื้องต้นบริษัทจะปรับโครงสร้างธุรกิจ อาทิเช่น บริษัท พรอมท์นาว จำกัด
ซึ่งเป็นหนึ่งบริษัทในเครือ ที่แต่เดิมเน้นดำเนินธุรกิจด้านเกมออนไลน์ อนาคตจะเปลี่ยนมาเป็น
Mobility Business ขณะที่บริษัท โมเดอร์นฟอร์ม อินทิเกรชั่น เซอร์วิสเซส จำกัด (MIS)
จะมุ่งเน้นตลาดที่เป็นกลุ่มธุรกิจขนาดกลาง (Mid-Market) ในรูปแบบของ Solution by
Industry ที่ครบวงจรมากขึ้น โดยวางกลยุทธ์ให้ MIS เป็นผู้นำธุรกิจในตลาดดังกล่าว
โดยมีการวางแผนเข้าสู่ตลาดร่วมกันกับบริษัท พรอมท์นาว จำกัด บริษัท แอดวานซ์ อินเทลลิเจนซ์
โมเดิร์นนิตี้ จำกัด และบริษัท เอ็ม ไอ เอส เอาท์ซอร์สซิ่ง จำกัด หากมีแนวโน้มเติบโตที่ดี
คาดว่าจะสามารถนำกลุ่มบริษัทดังกล่าวเข้าจดทะเบียนในตลาดหลักทรัพย์ เอ็ม เอ ไอ ได้ภายใน
2-3 ปีข้างหน้า

จากความแข็งแกร่งของ MFEC GROUP
ทำให้การดำเนินงานของบริษัทมีประสิทธิภาพมากขึ้นในช่วงปีที่ผ่านมา
ทั้งในด้านของการรับงานได้อย่างกว้างขวาง การพัฒนาระบบการดำเนินธุรกิจได้ดียิ่งขึ้น
รวมถึงความพร้อมในการรับมือการแข่งขันได้อย่างคล่องตัว ดังนั้น ภาพรวมของ MFEC GROUP
ในอีก 3 ปีข้างหน้าจึงวางเป้าหมายสำคัญเพื่อสร้างความแข็งแกร่ง
มีธุรกิจไอทีเซอร์วิสอย่างครบวงจร
และวิศวกรที่มีความเชี่ยวชาญที่เพียงพอต่อความต้องการขยายธุรกิจ
โดยเฉพาะความพร้อมการลงทุนในต่างประเทศเมื่อเปิดเสรีอาเซียนอย่างเต็มรูปแบบ
เป็นองค์กรไอทีอันดับต้นๆ ที่ต่างชาติสนใจจะเข้าร่วมลงทุนด้วย

สำหรับแผนการลงทุนของบริษัทจะแบ่งออกเป็นส่วนๆ คือการลงทุนเอง สร้างคน และซื้อคน อาทิ
การซื้อกิจการหรือร่วมลงทุนกับบริษัทพันธมิตรทั้งในไทยและต่างประเทศในรูปแบบของ Alliance
Model หรือ Partnership Model อาทิ ผู้ให้บริการด้าน Cloud Services, Internet
Service Provider, Data Center Provider (ISPs) ธุรกิจที่เกี่ยวเนื่องกับ 3G
และสื่อสารโทรคมนาคม เป็นต้น หรือบริษัทผู้พัฒนาด้านซอฟต์แวร์ในภูมิภาค
โดยพันธมิตรต่างประเทศจะประกอบด้วย อาทิ ญี่ปุ่น จีน และสิงคโปร์
เพื่อเป้าหมายสู่การเป็นผู้นำตลาดในภูมิภาค (Regional IT Provider)
โดยให้ความสำคัญกับการปรับปรุงความสามารถในการผลิต ประสิทธิภาพเชิงธุรกิจ
ทั้งในด้านการบริหารต้นทุน ทรัพยากรบุคคล และทรัพย์สินทางปัญญา

โดยอนาคตบริษัทจะวางตำแหน่งการตลาด (Positioning) เป็นผู้นำให้บริการด้าน Cloud
Services ในอีก 2-3 ปีข้างหน้า ซึ่งถือเป็นการลงทุนในธุรกิจใหม่
สำหรับตลาดองค์กรแบบแพลตฟอร์ม สู่รายได้รูปแบบใหม่ในลักษณะซอฟต์แวร์บริการ (Software as
a Service : SaaS) การแบ่งปันรายได้เมื่อดำเนินการ (Revenue Sharing)
ที่มีรายได้จากค่าบริการสั่งซื้อสินค้าและบำรุงรักษา (Charging Subscription Fees) และ
Online Service Delivery ที่จะช่วยขยายขอบเขตรายได้การให้บริการ (Service
Revenue) สู่ตลาดต่างประเทศด้วยต้นทุนที่ต่ำกว่า

นอกจากนี้แล้วบริษัทยังได้วางเป้าหมายเพื่อเพิ่มรายได้จากธุรกิจให้คำปรึกษา
การพัฒนาและบำรุงรักษาซอฟต์แวร์ ให้มีรายได้มากกว่าฮาร์ดแวร์
ในส่วนของธุรกิจพัฒนาและวางระบบ (Systems Integration) โดยปัจจุบันมีสัดส่วนถึง 70-80%
ซี่งจะส่งผลให้บริษัทมีอัตรากำไรขั้นต้นที่สูงขึ้น (Gross Profit Margin) มากกว่า 30%
ภายในระยะเวลา 2 ปี พร้อมกันนี้ ยังวางเป้าหมายเพิ่มสัดส่วนรายได้ประจำ (Recurring
Income) ให้สูงกว่า 30% ในปี 2556 เช่น การแก้ปัญหาซอฟต์แวร์ให้องค์กร การบำรุงรักษา
(Maintenance Services) และบริการไอทีเอาท์ซอร์ส (Outsourcing Services)
ซึ่งมีมาร์จินสูงถึง 40-50% สู่การเติบโตระยะยาวในด้านของกำไรสุทธิ 15% ต่อปี (Profit
Growth) ในอีก 5 ปีข้างหน้า (2556-2560)

ปัจจุบันบริษัทฯ ได้วางตำแหน่งการตลาด (Positioning)
เป็นบริษัทไอทีที่ครบเครื่องทุกด้านของไอที ในการเป็น One-Stop Services ให้กับลูกค้า
เพื่อสร้างความแตกต่างจากคู่แข่งขันรายอื่น และครองใจลูกค้าให้ได้ต่อไป
โดยการพัฒนาให้มากกว่าสิ่งที่ลูกค้าคาดหวังตามปณิธานของบริษัท
การมีทางเลือกในแง่ผลิตภัณฑ์และบริการที่หลากหลาย
และการร่วมมือกับผู้นำด้านเทคโนโลยีในแต่ละกลุ่มที่หลากหลายทำให้บริษัทมีความสามารถและวางตำแหน่งทางการตลาดที่แตกต่างในฐานะเป็นบริษัทที่ปรึกษา
(Consult)
เป็นเพื่อนคู่คิดในการเลือกผลิตภัณฑ์และบริการให้สอดคล้องเหมาะสมกับความจำเป็นและสนับสนุนการทำงานและการเติบโตธุรกิจของลูกค้าได้ดี
ซึ่งบริษัทมีความยืดหยุ่นมากกว่าในด้านของกรอบระยะเวลาในการให้บริการ
เมื่อเทียบกับบริษัทต่างชาติ สามารถเข้าไปช่วยงานลูกค้าได้ก่อน หรือลงทุนบางอย่างเพิ่มเติม
เพื่อให้โครงการสำเร็จลุล่วง ในขณะที่คุณภาพงานเท่าเทียมมาตรฐานของบริษัทต่างชาติ
การดูแลบริการในรูปแบบของคนไทยที่เป็นที่ยอมรับในจิตใจของบริการที่เต็มเปี่ยม
ทำให้บริษัทสามารถครองใจลูกค้าได้เป็นอย่างดี และแข่งขันกับคู่แข่งต่างชาติได้

โดยบริษัทฯ ได้ปรับกลยุทธ์ในการสร้างความแตกต่างจากคู่แข่งขันอย่างต่อเนื่อง
แม้ว่าภาพรวมอุตสาหกรรมด้านไอทีจะต้องเผชิญกับปัจจัยต่างๆ อาทิ ด้านเศรษฐกิจ และการเมือง
โดยยังคงมุ่งเน้นการพัฒนาบุคลากรและเทคโนโลยีมากขึ้นต่อเนื่อง
ทั้งในด้านนวัตกรรมการให้บริการและผลิตภัณฑ์ที่เป็นทรัพย์สินทางปัญญาของตนเอง (Intellectual
Property) เช่น Purigin, Thai Speech Corpus, Hacker Surrender Solution
(HSS) และ MFEC Touch Solution เป็นต้น พร้อมมุ่งเน้นการพัฒนาผลิตภัณฑ์และการบริการ
(Products & Services) ให้มีความหลากหลายขึ้น (Products & Services Offering)
ในส่วนที่มีความรู้ความเชี่ยวชาญ
เชื่อมโยงกับแต่ละอุตสาหกรรมตามขนาดธุรกิจที่เป็นกลุ่มลูกค้าเป้าหมาย อาทิ
กลุ่มสื่อสารโทรคมนาคม การเงินการธนาคาร ภาคราชการ รัฐวิสาหกิจ และพลังงาน
เพื่อสร้างความแตกต่างจากคู่แข่งขัน และเจาะกลุ่มเป้าหมายที่เป็นตลาดเฉพาะ (Niche Market)

พร้อมทั้งจัดตั้งหน่วยงานที่จะพัฒนาไปสู่การให้บริการในระดับที่ปรึกษากลยุทธ์ด้านไอที (IT
Strategy Consulting)
และหน่วยงานที่ปรึกษาทางธุรกิจที่เชี่ยวชาญและความรู้เชิงลึกในอุตสาหกรรม (Domain
Consulting) เพื่อเสริมสร้างความได้เปรียบด้านการแข่งขัน
ตลอดจนนำหน้าคู่แข่งในการพัฒนาและนำเสนอเทคโนโลยีและนวัตกรรมใหม่ๆ
สู่ตลาดและลูกค้าอยู่เสมอ โดยมีโซลูชั่นเด่นที่น่าสนใจ อาทิ ระบบบริหารจัดการคลังข้อมูล (Data
Warehouse and Business Intelligence), ระบบจัดการเนื้อหาและจัดเก็บเอกสาร
(Enterprise Content Management : ECM), การสอดส่องดูแลระบบ (System
Monitoring), ระบบการชำระเงิน (Payment Solution)
ระบบช่วยบริหารจัดการระบบคอมพิวเตอร์และเครือข่ายสารสนเทศ (Business Service
Management (BSM)) และระบบรักษาความปลอดภัยของข้อมูลภายในองค์กร (Information
Security) ซึ่งได้รับความไว้วางใจจากกลุ่มลูกค้าเป็นอย่างดี
รวมทั้งโปรแกรมประยุกต์บนโทรศัพท์มือถือ (Mobile Application)
ที่ได้มีการพัฒนาออกสู่ตลาดมากขึ้น เช่น ระบบ Mobile Banking

ด้วยจุดเด่นทางด้านคุณภาพของผลิตภัณฑ์และการให้บริการที่ดี
เนื่องจากบริษัทไม่ได้ดำเนินธุรกิจแบบซื้อมาขายไป แต่เน้นความสามารถในการให้บริการตลอด 24
ชั่วโมง เพื่อความไว้วางใจของลูกค้า ให้ได้รับคุณค่า (Value) สูงสุดจากงบประมาณที่ลงไป
โดยบุคลากรที่มีความรู้ความเชี่ยวชาญระดับสากลในสินค้าที่นำเสนอ
รวมถึงวิธีการทำงานที่ยืดหยุ่นและรวดเร็ว แก้ปัญหาได้ทันการณ์ สามารถดำเนินธุรกิจได้อย่างราบรื่น
ไม่มีความเสี่ยงหรือ Down Time ด้วยประสิทธิภาพการส่งมอบโครงการที่เหนือกว่าคู่แข่ง
(Deliver Project) การปรับตัวที่รวดเร็วสอดรับกับสถานการณ์
และความรู้ความเข้าใจในด้านของเทคโนโลยี (Technology Practice/ Knowledge)
นอกเหนือจากความรู้ในด้านธุรกิจ (Business Knowledge/Consulting)
ในการให้คำปรึกษาแก่ลูกค้า (Industry Solution) ดังสโลแกนที่ว่า Always Exceed
Expectations ซึ่งเป็นสิ่งที่พนักงานและบริษัทยึดถือปฏิบัติในการส่งมอบผลิตภัณฑ์และบริการ
(Products & Services) มากกว่าที่ลูกค้าคาดหวังเสมอ เพื่อให้เกิดความพึงพอใจสูงสุด

2)  การคัดสรรและรักษาบุคลากรที่มีความสามารถ

บริษัทมีนโยบายในการสรรหาและคัดเลือกบุคลากรให้ทันต่อความต้องการทางธุรกิจ
และเพื่อรับรองโอกาสทางธุรกิจเสมอ จะเห็นได้จากการสร้างและพัฒนาบุคลากรในระดับต้น
โดยการเข้าไปร่วมมือกับมหาวิทยาลัยต่างๆ จัดโครงการอบรมภาคฤดูร้อนและสหกิจศึกษา
เพื่อฝึกบัณฑิตจบใหม่ให้มีความพร้อมในการทำงานร่วมกับบริษัท ปัจจุบัน MFEC GROUP
มีพนักงานประมาณ 1,500 คน ซึ่งปี 2556 จะพัฒนาเพิ่มอีก 1,000 คน และไม่ต่ำกว่า 5,000
ภายในระยะเวลา 5 ปี “เหตุผลที่เรามุ่งพัฒนาคน ก็เพื่อรองรับโอกาสทางธุรกิจที่เพิ่มขึ้น
และยังเป็นการสร้างคนด้าน IT ให้กับประเทศชาติ
เพราะหากมีการก่อตั้งประชาคมเศรษฐกิจอาเซียน (ASEAN Economic Community) หรือ AEC
ในปี 2015
อาจมีการหลั่งไหลของแรงงานต่างชาติเข้ามาแข่งขันกับแรงแรงไทยในอนาคตอย่างแน่นอน

สำหรับการเลื่อนขั้นเลื่อนตำแหน่งก็จะพิจารณาสรรหาจากคนภายในองค์กรก่อนเสมอ
การเพื่อเป็นการสร้างขวัญกำลังใจกับบุคลากร
มีการบริหารจัดการและดูแลบุคลากรที่มีประสิทธิภาพสูง
โดยยึดถือและปฏิบัติตามกฎหมายแรงงานอย่างเคร่งครัด
มีการจัดระบบสวัสดิการและการดูแลพนักงานเกินกว่าที่กฎหมายกำหนด
พนักงานมีหน้าที่ในการออกแบบและวางแผนการพัฒนาตนเองทั้งในระยะสั้น และระยะยาว
หัวหน้างานและบริษัทมีหน้าที่สนับสนุนให้พนักงานดำเนินการตามแผนการพัฒนาส่วนบุคคลให้สำเร็จลง
ให้ความสำคัญอย่างมากกับการวางระบบบริหารผลงาน
เพื่อให้เกิดความเป็นธรรมในการพิจารณาให้ค่าตอบแทนของรางวัลต่อไป
มีการพิจารณาโครงสร้างค่าตอบแทนให้สามารถแข่งขันกับตลาดได้
ส่งเสริมให้พนักงานได้รับการฝึกอบรมและพัฒนาเพื่อเพิ่มประสิทธิภาพในการทำงานในหน้าที่ปัจจุบัน
และเพื่อเตรียมตัวเองให้พร้อมต่อการจะเติบโตในอนาคต
ทำให้พนักงานมีความพึงพอใจสูงและทุ่มเทความรู้ความสามารถในการทำงานให้กับบริษัท
ตลอดจนทำให้บริษัทเติบโตก้าวหน้าอย่างต่อเนื่อง

3)  การเสริมสร้างและใช้ประโยชน์จากความสัมพันธ์กับผู้ผลิตและผู้แทนจำหน่ายเจ้าของเทคโนโลยี

เนื่องจากการดำเนินธุรกิจปัจจุบันมีการแข่งขันสูง
การที่จะทำให้ลูกค้าเลือกซื้อผลิตภัณฑ์หรือบริการจากบริษัทอย่างสม่ำเสมอนั้น
จำเป็นต้องทำให้เกิดข้อแตกต่างจากบริษัทอื่นในท้องตลาด
สิ่งที่บริษัทยึดถือมาตลอดและมีการปรับปรุงเพิ่มเติมอยู่เสมอก็คือในด้านของผลิตภัณฑ์
ด้วยการร่วมเป็นพันธมิตรเชิงกลยุทธ์ (Strategic Partner) กับเจ้าของเทคโนโลยี
(Technology Vendor) ในอันดับต้นๆ เพื่อให้ลูกค้าใช้ผลิตภัณฑ์ที่มีคุณภาพและประสิทธิภาพที่ดี
รวมถึงการพัฒนาบุคลากร
ทั้งในด้านเทคนิคที่สนับสนุนให้วิศวกรได้รับความรู้และผ่านการทดสอบทางเทคนิคในทุกด้าน
และทักษะการนำเสนอและส่งมอบบงานที่มีประสิทธิภาพ (Soft Skill) อาทิ การให้บริการที่ดี
(Service Mind) เพื่อความเข้าใจและให้บริการลูกค้าได้อย่างดีเยี่ยม

บริษัทยังคงมีนโยบายจับมือเป็นพันธมิตรทางธุรกิจกับผู้ผลิต (Vendor) ต่างๆ มากขึ้นอย่างต่อเนื่อง
ซึ่งคัดสรรเฉพาะองค์กรที่มีแนวโน้มและศักยภาพในการดำเนินธุรกิจสูง
เพื่อเป็นการลดความเสี่ยงที่อาจเกิดขึ้นจากการพึ่งพาผู้จัดจำหน่ายหรือผู้ผลิตสินค้ารายใดรายหนึ่ง
ซึ่งเป็นผลมาจากแนวโน้มของสภาวะตลาดที่เปลี่ยนแปลงไป
โดยที่ผ่านมามีนโยบายการสั่งซื้อสินค้าส่วนใหญ่จากผู้ผลิตสินค้าจากต่างประเทศ อาทิ Sun
Microsystems (ปัจจุบันควบรวมกิจการกับบริษัท Oracle) ระดับ Enterprise
Distributor, Cisco Systems ระดับ Gold Certified Partner, IBM ระดับ Premier
Business Partner, Symantec ระดับ Platinum Partner
โดยมียอดขายเพิ่มขึ้นต่อเนื่องในแต่ละปี
ซึ่งมีความสัมพันธ์กับผู้ผลิตในฐานะตัวแทนการจำหน่ายและพันธมิตรทางธุรกิจ นอกจากนี้
บริษัทได้มีการเปิดตัวธุรกิจใหม่กับ Microsoft ในรูปแบบของ Large Account Reseller
(LAR) ในการดำเนินธุรกิจกับ Microsoft อย่างเต็มรูปแบบ
โดยได้รับการแต่งตั้งอย่างเป็นทางการเมื่อวันที่ 1 พ.ย. 2555
ทำให้มีข้อได้เปรียบในการบุกตลาดองค์กรขนาดใหญ่ อีกทั้งยังช่วยเพิ่มวิธีการขายที่มีความหลากหลาย
และเพิ่มยอดขายในตลาด Microsoft ของบริษัทให้เติบโตมากยิ่งขึ้น
ทั้งนี้บริษัทมีความสัมพันธ์ที่ดีกับผู้ผลิตสินค้ามาตั้งแต่เริ่มก่อตั้งบริษัทและมีการต่อสัญญาทางการค้าอย่างต่อเนื่อง
ซึ่งการเสริมสร้างความสัมพันธ์ที่ดีกับกลุ่มผู้ผลิตและผู้แทนจำหน่ายในลักษณะของการเป็นพันธมิตรทางธุรกิจ
ถือเป็นนโยบายหนึ่งที่สำคัญของบริษัทที่จะช่วยเอื้อประโยชน์ต่อการประกอบธุรกิจ
และส่งผลให้บริษัทสามารถบรรลุวัตถุประสงค์การดำเนินธุรกิจที่วางเอาไว้
ดังจะเห็นได้จากรางวัลต่างๆ ที่บริษัทได้รับในปี 2555 อาทิเช่น “2011 Outstanding Cloud
Solution Award” และ “2011Top Performance Information Management Valued
Partner” จาก IBM, “Borderless Network Partner of The Year” จาก Cisco,
“Gold Competency Data Platform” จาก Microsoft, “Affinity Platinum
Partner Award 2012” จาก Trend Micro และ “F5 Authorized Gold Partner –
FY2012” และ “F5 Innovation Contest in Thailand” จาก F5

โดยได้มีการจัดตั้งคณะกรรมการเทคโนโลยี (Technology Committee)
ซึ่งประกอบด้วยผู้บริหารและผู้เชี่ยวชาญในสาขาต่างๆ
ที่มีความรู้และประสบการณ์เกี่ยวกับเทคโนโลยีสารสนเทศ
เพื่อร่วมพิจารณาและกำหนดทิศทางในการเลือกผลิตภัณฑ์และโอกาสความเป็นไปได้ในการนำเสนอเทคโนโลยีและนวัตกรรมใหม่ๆ
และนโยบายเรียนรู้เทคโนโลยีโดยตรงจากเจ้าของเทคโนโลยี (Technology Vendor) อาทิ
Sun Microsystems (ปัจจุบันควบรวมกิจการกับบริษัท Oracle), Cisco Systems, Oracle,
Hitachi Data System, Symantec, Microsoft, Redhat และ IBM
ซึ่งเป็นพันธมิตรที่มีความสัมพันธ์อันดีกับบริษัท
ทำให้สามารถนำเสนอเทคโนโลยีใหม่ล่าสุดให้กับลูกค้าได้อย่างรวดเร็วและล้ำหน้าคู่แข่งขัน
รวมทั้งบริการมูลค่าเพิ่มและแตกต่างจากคู่แข่งขันในตลาด

สำหรับกลยุทธ์ด้านพันธมิตร (Business Partner)
บริษัทจะมุ่งเน้นให้บริการดูแลลูกค้าในระยะยาว หรือที่เรียกว่าการให้บริการ
“ลูกค้าเปรียบเสมือนหุ้นส่วน” โดยมีการคัดเลือกสินค้า เทคโนโลยี และบริการที่ดีที่สุดในด้านต่างๆ
เพื่อตอบสนองความต้องการของลูกค้า
บริษัทจึงมุ่งเน้นที่จะเป็นพันธมิตรกับเจ้าของเทคโนโลยีที่มีชื่อเสียงระดับโลก
และมีความชำนาญในด้านเทคโนโลยีเหล่านั้นอย่างแท้จริง
เพื่อที่จะสามารถตอบสนองความต้องการของลูกค้า
และประโยชน์สูงสุดแก่ธุรกิจของลูกค้าในระยะยาวได้อย่างดี ในการวางกลยุทธ์ร่วมกัน
เพื่อบรรลุเป้าหมายทางธุรกิจ
โดยปัจจุบันความสัมพันธ์ระหว่างบริษัทกับผู้ผลิตหรือผู้จำหน่ายสินค้าต่างๆ ถือว่าอยู่ในระดับที่ดีมาก

โดยที่ผ่านมามีการทำงานร่วมมือกันอย่างใกล้ชิด และจัดกิจกรรมร่วมกันมาอย่างต่อเนื่อง
โดยเฉพาะกิจกรรมด้านการตลาดร่วมกับพันธมิตรรายหลักๆ อาทิ Cisco Systems, IBM,
Oracle, Symantec, Redhat, Microsoft, Hitachi และอื่นๆ ซึ่งปัจจุบันมีไม่ต่ำกว่า 30
ราย เช่น การออกบูธจัดแสดงผลิตภัณฑ์ในงานอีเวนท์, การประชุมเชิงปฏิบัติการ (Workshop),
การฝึกอบรม (Training) และพัฒนาบุคลากร
ซึ่งจะส่งผลดีในการช่วยเสริมสร้างความเชื่อมั่นให้แก่ลูกค้าในด้านของความรู้ความสามารถของบุคลากร
ในการให้บริการออกแบบ จัดหา
และติดตั้งระบบคอมพิวเตอร์และเครือข่ายสารสนเทศได้อย่างมีประสิทธิภาพ
รวมทั้งยังได้รับประโยชน์จากปัจจัยต่างๆ ที่ช่วยเกื้อหนุนต่อการประกอบธุรกิจของบริษัท อาทิ
ความช่วยเหลือทางเทคนิคในด้านต่างๆ
การสนับสนุนในการจัดอบรมและให้ความรู้เกี่ยวกับเทคโนโลยีผลิตภัณฑ์ใหม่ๆ
ที่จะนำเสนอออกสู่ท้องตลาด
การได้รับส่วนลดพิเศษในการสั่งซื้อซึ่งจะช่วยให้บริษัทสามารถกำหนดต้นทุนสินค้าเพื่อแข่งขันกับคู่แข่งรายอื่นๆ
ได้ รวมถึงการส่งมอบของที่ทันตามกำหนดเวลา และการแนะนำกลุ่มลูกค้าต่างๆ ที่มีศักยภาพ
และโอกาสทางการตลาด โดยวางเป้าหมายที่จะก้าวสู่การเป็นบริษัทพันธมิตรชั้นนำอันดับหนึ่ง
(Number One Partner of Choice)
องค์กรที่เข้มแข็งและผู้นำที่โดดเด่นในอุตสาหกรรมซอฟต์แวร์และไอทีเซอร์วิสของประเทศอย่างชัดเจน

ถึงแม้ว่าช่วงปีที่ผ่านมาจะมีการเปลี่ยนแปลงทางธุรกิจที่สำคัญในแวดวงไอที
ในส่วนของบริษัทคู่ค้าที่เริ่มมีแนวโน้มการควบรวมกิจการต่างๆ กันมากขึ้น
ส่งผลให้บริษัทมีการปรับเปลี่ยนกลยุทธ์ เพื่อรองรับการเปลี่ยนแปลงด้านดังกล่าว
เนื่องจากได้รับผลกระทบจากคู่ค้าที่ถูกซื้อกิจการไป บริษัทจึงหันมาลดความเสี่ยงในเรื่องดังกล่าว
โดยพัฒนาสินค้าและบริการที่เป็นทรัพย์สินทางปัญญา (Intellectual Property)
ของตนสู่ตลาดมากขึ้น ด้วยความหลากหลาย (Products & Services Portfolio)
เพื่อสร้างอัตรากำไรขั้นต้นที่สูงขึ้น (Profit Margin)
รวมทั้งความร่วมมือกับบริษัทพันธมิตรที่เป็นผู้นำแต่ละตลาดพัฒนาสินค้าอินโนเวชั่นสู่ตลาดร่วมกัน
เพื่อใช้จุดแข็งของกันและกันสนับสนุนธุรกิจให้เติบโต
ตลอดถึงวางเป้าหมายค้นหาการดำเนินธุรกิจรูปแบบใหม่ๆ (Business Model) เช่น
ซอฟต์แวร์บริการ (SaaS: Software as a Service) การแบ่งปันรายได้เมื่อดำเนินการ
(Revenue Sharing) หรือ Transaction based และเทคโนโลยี Cloud Services
เพื่อสร้างผลกำไรระยะยาว

กล่าวได้ว่าเอ็ม เอฟ อี ซีฯ
เป็นหนึ่งในไม่กี่บริษัทของไทยที่ให้บริการโซลูชั่นได้ครอบคลุมทุกภาคส่วนของไอที ไม่ว่าจะเป็น
Infrastructure เช่น Server, Storage, Network, Database, Middleware, Cloud
Services และ End-to-end Security หรือ Application ต่างๆ รวมทั้ง Application
ที่พัฒนาขึ้นใหม่ และผลจากการควบรวมกิจการกับ 3
บริษัทผู้ประกอบธุรกิจด้านเทคโนลียีสารสนเทศในนาม MFEC GROUP
ทำให้มั่นใจว่าบริษัทมีทีมงานที่สามารถช่วยคิด ออกแบบ
และติดตั้งโซลูชั่นได้ตรงกับความต้องการของลูกค้าอย่างครบวงจร
อีกทั้งยังสามารถผสมผสานโซลูชั่นต่างๆ ให้เป็น Value Added
เพื่อช่วยให้ลูกค้าตัดสินใจซื้อได้ง่ายขึ้น เช่น Sun Server แต่สามารถเพิ่มโซลูชั่นการทำ
Security Hardening และ Assessment เข้าไปในโครงการ
โดยราคาไม่เพิ่มขึ้นมากเมื่อเทียบกับสิ่งที่ลูกค้าจะได้รับ
ตลอดถึงการมีมาตรฐานดำเนินงานในระดับสากลที่เป็นที่ยอมรับ เช่น CMMI, ITIL, PMP,
OSSTMM ซึ่งบริษัทมีการให้บริการที่เรียกว่า MFEC Collaboration Services
ไม่ว่าลูกค้าจะซื้อผลิตภัณท์หรือบริการเพียงส่วนหนึ่งส่วนใด
แต่ถ้าปัญหาที่พบเกี่ยวเนื่องกับผลิตภัณท์ที่บริษัทมีผู้เชี่ยวชาญอยู่
ทางทีมงานที่ดูแลลูกค้าจะวิเคราะห์และแนะนำการแก้ปัญหาโดยเร็วที่สุดจากจุดเดียว

นอกจากนี้ ยังมีการพัฒนาบริการเสริมที่ช่วยให้ลูกค้ามีการใช้งานผลิตภัณท์หรือบริการได้โดยง่าย
ให้เกิดประสิทธิภาพและประสิทธิผลสูงสุด เช่น "MFEC System Monitoring Tools", "MFEC
MRTG Performance Monitor" และ "Security Bug Alert" เป็นต้น
และเพื่อเป็นการการันตีความพึงพอใจในการบริการสูงสุดอย่างต่อเนื่อง บริษัทยังมีหน่วยงาน CRM
(Customer Relationship Management) ในการเข้าร่วมดูแลลูกค้าของบริษัท
เพื่อความมั่นใจในคุณภาพของการบริการและความพึงพอใจในทุกๆ บริการของบริษัท

4) การขยายฐานลูกค้าแบบเจาะกลุ่มเป้าหมายและรักษาไว้ซึ่งฐานลูกค้าเดิม

บริษัทมีนโยบายในการขยายฐานกลุ่มลูกค้าเพิ่มมากขึ้นครอบคลุมกลุ่มธุรกิจต่างๆ
ทั้งในเชิงกว้างและเชิงลึก
ซึ่งเป็นผู้นำในกลุ่มอุตสาหกรรมที่มีอัตราการเติบโตของความต้องการงานบริการด้านเทคโนโลยีสารสนเทศสูง
ทั้งนี้เพื่อเป็นการเสริมสร้างความสัมพันธ์อันดีกับลูกค้าในลักษณะพันธมิตรทางธุรกิจอย่างยั่งยืนในยะยาว
ทั้งในด้านการรักษาฐานลูกค้าเดิมและเพิ่มกลุ่มลูกค้าใหม่
ทำให้บริษัทได้รับความไว้วางใจในการใช้บริการจากลูกค้าเรื่อยมาด้วยมูลค่างานที่เพิ่มขึ้นเป็นลำดับ
โดยเฉพาะอย่างยิ่งในกลุ่มลูกค้าเดิม เห็นได้จากในปี 2555
บริษัทมีสัดส่วนรายได้หลักจากการขายสินค้าและบริการซึ่งเป็นฐานลูกค้าเดิมประมาณ 99%
โดยบริษัทได้วางกลยุทธ์การขยายฐานกลุ่มลูกค้ามุ่งเน้นการทำตลาดแบบเจาะกลุ่มเป้าหมาย
(Segmentation and Targeted Marketing) อาทิ กลุ่มสื่อสารโทรคมนาคม
ซึ่งคาดว่าจะมีเม็ดเงินลงทุนด้านไอทีเพิ่มมากขึ้น เพื่อรองรับการแข่งขันทางธุรกิจ

โดยเฉพาะภายหลังการเปิดประมูลใบอนุญาต 3G เมื่อเดือนตุลาคม 2555
จากการลงทุนระบบโครงสร้างพื้นฐาน อาทิ ระบบเครือข่าย (Network) แอพพลิเคชั่น และเนื้อหา
(Content)
ซึ่งคาดว่าจะส่งผลต่อภาพรวมการใช้งานและการเปลี่ยนแปลงโครงสร้างการใช้เทคโนโลยีของประเทศครั้งใหญ่
โดยบริษัทมีประสบการณ์และความชำนาญเฉพาะ (Domain Expert) ในธุรกิจดังกล่าว
โดยเฉพาะกลุ่มโทรคมนาคมภาครัฐ ที่คาดว่ายังคงมีเม็ดเงินลงทุนทางด้านไอทีจำนวนมาก
นอกเหนือจากกลุ่มโทรคมนาคมภาคเอกชนซึ่งเป็นลูกค้าหลักในปัจจุบัน รวมไปถึงกลุ่มรัฐวิสาหกิจ
พลังงาน และภาคราชการที่ยังคงมีเม็ดเงินลงทุนด้านไอทีจำนวนมากเช่นกันจากนโยบายของรัฐบาล

รวมทั้งกลุ่มการเงินการธนาคาร ที่ยังคงมีแนวโน้มความต้องการด้านระบบไอทีสูง
เพื่อเพิ่มขีดความสามารถในการแข่งขัน และการเติบโตขององค์กร อาทิ
ระบบบริหารจัดการความสัมพันธ์ลูกค้า การสร้างสรรค์ผลิตภัณฑ์และบริการใหม่
ตลอดถึงเพื่อรองรับกฎระเบียบด้านต่างๆ อาทิ Basel II ของธนาคารแห่งประเทศไทย
ที่เริ่มบังคับใช้ตั้งแต่ปี พ.ศ. 2551 วิธีการลงบัญชีแบบใหม่ IAS 39
และแนวโน้มการพัฒนาตลาดเงินและตลาดทุน ภายหลังการเปิดประชาคมเศรษฐกิจอาเซียน (ASEAN
Economic Community : AEC) ปี 2015 ซึ่งจะทำให้มีการเปิดเสรีด้านต่างๆ มากขึ้น อาทิ
การเปิดเสรีด้านโบรคเกอร์ และ Asian linkage ทำให้มีแนวโน้มการใช้จ่ายงบลงทุนด้านไอที
(IT Spending) มากขึ้นตามไปด้วย

ทั้งนี้ผลจากการควบรวมกิจการกับ 3 บริษัทผู้ประกอบธุรกิจด้านเทคโนลียีสารสนเทศชั้นนำ ได้แก่
กลุ่มบริษัท ซอฟต์สแควร์ บริษัท บิสซิเนส แอพพลิเคชั่น จำกัด และบริษัท โมทีฟ เทคโนโลยี จำกัด
(มหาชน) ในนาม MFEC GROUP เมื่อปี 2554
บริษัทได้มีการปรับโครงสร้างองค์กรและขยายทีมงาน เพื่อเพิ่มความแข็งแกร่งให้กับองค์กร
รองรับโอกาสทางธุรกิจที่จะเข้ามาในอนาคตอันใกล้ เพื่อครอบคลุมลูกค้ากลุ่มต่างๆ ทั่วประเทศ
ตอบสนองนโยบายการขยายฐานลูกค้าแบบเจาะกลุ่มเป้าหมาย เพื่อก้าวสู่ตลาดภูมิภาคและระดับโลก
รองรับการเปิดประชาคมเศรษฐกิจอาเซียน หรือ AEC (Asian Economic Community) ในปี
2558 ด้วยความรู้ความเข้าใจในธุรกิจของลูกค้า และทางเลือกผลิตภัณฑ์และบริการที่หลากหลาย
ในการพัฒนาผลิตภัณฑ์ที่เป็นทรัพย์สินทางปัญญาของตนเอง (Intellectual Property)
พร้อมทั้งเพิ่มทีมงานขาย และบุคลากรที่มีความรู้ความชำนาญเฉพาะด้าน (Business
Analyst/Domain Expert) ในแต่ละกลุ่มธุรกิจของลูกค้า
เพื่อเพิ่มปริมาณการซื้อขายในทุกกลุ่มอุตสาหกรรม

รวมถึงความร่วมมือกับผู้นำด้านเทคโนโลยี (Vendor) รายต่างๆ
เพื่อนำเสนอเทคโนโลยีและนวัตกรรมใหม่ๆ ที่ก้าวล้ำนำคู่แข่งอยู่เสมอ
โดยมุ่งเน้นพัฒนาผลิตภัณฑ์และบริการในส่วนที่มีความรู้ความเชี่ยวชาญ อาทิ
ระบบบริหารจัดการคลังข้อมูล (Data Warehouse and Business Intelligence)
ระบบบริหารจัดการงานเทคโนโลยีสารสนเทศ (Business Service Management)
ระบบบริหารจัดการความปลอดภัยของข้อมูล (Security and Identity Management)
และระบบบริหารจัดการความเสี่ยงจากข้อกำหนดด้านกฎหมาย (Regulatory Compliance and
Risk Management) เป็นต้น เพื่อเจาะกลุ่มเป้าหมายที่เป็นตลาดเฉพาะ (Niche Market)
ด้วยกลยุทธ์การขยายฐานลูกค้าด้วยการบอกเล่าแบบปากต่อปาก (Word of Mouth)
ของลูกค้าระดับ CIO และการบริการลูกค้าที่เหนือความคาดหมายเสมอ (Always Exceed
Expectations) ด้วยความสามารถในการแก้ไขปัญหาอย่างรวดเร็ว
ช่วยสร้างความแตกต่างจากคู่แข่งขันรายอื่นๆ

ลักษณะลูกค้า และกลุ่มลูกค้าเป้าหมาย 

กลุ่มลูกค้าเป้าหมายหลักของบริษัท ได้แก่
รัฐวิสาหกิจขนาดใหญ่ที่ต้องการบริการทางด้านระบบงานคอมพิวเตอร์ และเครือข่ายสารสนเทศสูง
โดยสามารถแบ่งได้เป็นกลุ่มหลัก คือ กลุ่มสื่อสารโทรคมนาคม กลุ่มสถาบันการเงิน
กลุ่มภาครัฐและการศึกษา กลุ่มอุตสาหกรรมการผลิต กลุ่มรัฐวิสากิจและสาธารณูปโภค
และกลุ่มบริการทางการแพทย์

ในช่วง 6 เดือนแรกปี 2555
การลงทุนด้านไอทีของกลุ่มธุรกิจสื่อสารโทรคมนาคมยังไม่มีความคึกคักเท่าที่ควร
และแนวโน้มการเติบโตไม่มากนัก เนื่องจากนโยบายการพัฒนาระบบ 3G
ของรัฐบาลยังไม่ครอบคลุมและล่าช้ากว่าเป้าหมาย
ประกอบกับยังไม่มีการลงทุนจำนวนมากด้านการเปลี่ยนแปลงเทคโนโลยี
แต่ทว่าหลังจากรัฐบาลมีการประมูลใบอนุญาต 3G ในช่วงปลายปี 2555
ทำให้ธุรกิจดังกล่าวมีแนวโน้มคึกคักขึ้นจากการลงทุนในระบบดังกล่าว
ทำให้บริษัทมีโอกาสรับงานเพิ่มสูงขึ้นจากค่ายมือถือในการพัฒนาระบบซอฟต์แวร์ต่างๆ อาทิ
เนื้อหาทางธุรกิจ (Business Content) ระบบการชำระเงิน (Payment Gateway) และอื่นๆ
รวมถึงภาครัฐและเอกชนที่จะใช้ระบบดังกล่าวในการดำเนินธุรกิจ
ซึ่งจะมีส่วนสนับสนุนรายได้ของบริษัทให้เติบโตขึ้นตามไปด้วย
โดยในส่วนธุรกิจสื่อสารโทรคมนาคมภาครัฐบาล บริษัทมีนโยบายขยายขอบเขตการให้บริการมากขึ้น
เช่น บริษัท ทีโอที จำกัด (มหาชน) และบริษัท กสท โทรคมนาคม จำกัด (มหาชน)
และกลุ่มธุรกิจสื่อสารโทรคมนาคมภาคเอกชนที่เป็นลูกค้าหลักในปัจจุบัน เช่น บริษัท ไม่โม่เทคโนโลยี
จำกัด ,บริษัท โทเทิ่ล แอ็คเซ็ส คอมมูนิเคชั่น จำกัด (มหาชน), บริษัท ซุปเปอร์บอร์ดแบนด์
เนทเวอร์ค จำกัด และ บริษัท ทรู วิชั่นส์ จำกัด (มหาชน)

เช่นเดียวกับกลุ่มสถาบันการเงินซึ่งบริษัทได้มุ่งเน้นการขยายตลาดไปสู่ลูกค้ากลุ่มดังกล่าวมากขึ้น
เนื่องจากเป็นตลาดที่มีศักยภาพและแนวโน้มการเติบโตที่ดี
มีความต้องการลงทุนด้านระบบเทคโนโลยีสารสนเทศ
เพื่อเพิ่มประสิทธิภาพและยกระดับความสามารถในการแข่งขันที่รุนแรงมากขึ้น
ในการพัฒนาผลิตภัณฑ์และบริการ เพื่อสร้างความแตกต่างจากคู่แข่งขัน
ในการสนับสนุนให้ลูกค้าทำธุรกรรมทางการเงินผ่านเครือข่ายสารสนเทศ
รวมทั้งเพื่อเป็นการปรับปรุงระบบโครงสร้างขององค์กร
โดยนำเทคโนโลยีสารสนเทศมาประยุกต์ใช้ด้านการเงินการธนาคาร อาทิ
ระบบบริหารจัดการความสัมพันธ์ลูกค้า การสร้างสรรค์ผลิตภัณฑ์และบริการต่างๆ
ตลอดถึงเพื่อรองรับกฎระเบียบต่างๆ
ในการปฏิบัติตามหลักเกณฑ์การกำกับดูแลเงินกองทุนของสถาบันการเงินตาม Basel II
ที่เริ่มบังคับใช้ตั้งแต่ปี พ.ศ. 2551 วิธีลงบัญชีแบบใหม่ IAS 39 พระราชบัญญัติ (พ.ร.บ.)
ป้องกันและปราบปรามการฟอกเงิน และแนวโน้มการพัฒนาตลาดเงินและตลาดทุน ภายหลังการเปิด
AEC ปี 2015 ที่คาดว่าจะมีงบลงทุนด้านไอที (IT Spending) มากขึ้น
โดยบริษัทจะใช้ความรู้ความเชี่ยวชาญในการออกแบบโซลูชั่นที่ตอบสนองความต้องการลูกค้า อาทิ
การปรับปรุงระบบฐานข้อมูล (Data Management), Internet Banking, Loan
Origination System และ Bad Debt Management รวมถึงการทำ Single Customer
และ Multi-channel ต่อยอดผลิตภัณฑ์เดิมที่มีอยู่ ได้แก่ Data Cleansing, Customer Data
Model, Master Data Management และ Campaign Management
เพื่อเป็นระบบศูนย์กลางในการประมวลผลระบบข้อมูลลูกค้า และนำเสนอการบริการ

ทั้งนี้บริษัทได้มีความร่วมมือกับบริษัทพันธมิตร (Business Partner)
ที่มีความรู้ความเข้าใจในตลาดด้านการเงิน อาทิ MiSys, Integro, S1, Seers Consulting
และ Vendor ไอทีชั้นนำ อาทิ IBM, Oracle, SAS และ Microsoft
โดยบริษัทได้นำโซลูชั่นของบริษัทเหล่านี้มาผนวกรวมกับความเชี่ยวชาญของบริษัทในการพัฒนา
และติดตั้งระบบงานไอทีที่เหมาะสมตรงใจกับลูกค้า
ทั้งนี้บริษัทได้มีการปรับโครงสร้างทีมงานและบุคลากร
เพื่อรองรับความต้องการของลูกค้ากลุ่มดังกล่าว โดยการเพิ่มทีมงานขาย
และบุคลากรที่มีความรู้ความเชี่ยวชาญเฉพาะด้าน (Business Analyst/Domain Expert)
ทั้งในด้านเทคโนโลยีและองค์ความรู้
เพื่อพัฒนาความรู้ความเข้าใจในเรื่องของธุรกิจการเงินมากยิ่งขึ้น
และความสามารถในการแก้ไขปัญหาทางธุรกิจให้กับลูกค้า
เนื่องจากคาดว่าธุรกิจดังกล่าวจะมีภาวะการแข่งขันการใช้ไอทีเพิ่มสูงขึ้น
ซึ่งบริษัทมั่นใจว่าจะสามารถให้บริการลูกค้ากลุ่มนี้ได้เป็นอย่างดี
เห็นได้จากการมีส่วนแบ่งการตลาดลูกค้ากลุ่มนี้เพิ่มมากขึ้นในทุกปี ซึ่งลูกค้าหลักในกลุ่มนี้ อาทิเช่น
ธนาคารกสิกรไทย จำกัด (มหาชน), ธนาคารออมสิน,ธนาคารไทยพาณิชย์ จำกัด (มหาชน)
,ธนาคารกรุงศรีอยุธยา จำกัด (มหาชน),บริษัท กรุงไทย คอมพิวเตอร์ เซอร์วิสเซส จำกัด,
บริษัทกรุงเทพประกันภัย จำกัด (มหาชน),ธนาคารทหารไทย จำกัด (มหาชน)

ขณะที่กลุ่มภาครัฐและการศึกษาบริษัทมีนโยบายขยายขอบเขตการให้บริการไปยังลูกค้ากลุ่มนี้มากขึ้นเช่นกัน
ที่คาดว่าจะมีเม็ดเงินลงทุนด้านไอทีจำนวนมากจากโครงการต่างๆ
ของรัฐบาลที่มีนโยบายสนับสนุนธุรกิจด้านไอที อาทิเช่น โครงการ Smart Thailand
โครงการจัดทำศูนย์บริการประชาชน ICT (One-Stop Services)
โครงการพัฒนาโครงข่ายสื่อสารความเร็วสูง โครงการ Free Public WiFi
โครงการแท็บเล็ตพีซีเพื่อการศึกษาไทย (One Tablet Per Child)
การพัฒนาเครือข่ายสื่อสารข้อมูลหน่วยงานภาครัฐ (GIN)
และการวางระบบแลกเปลี่ยนข้อมูลอิเล็กทรอนิกส์ระหว่างหน่วยงานภาครัฐ เป็นต้น
โดยบริษัทมีนโยบายเข้าประมูลโครงการขนาดใหญ่อย่างต่อเนื่อง เห็นได้จากในปี 2555
ซึ่งกลุ่มลูกค้าของบริษัทในภาครัฐและการศึกษา อาทิเช่น บริษัท การบินไทย จำกัด
(มหาชน),สำนักงานปลัด กระทรวงการคลัง, สำนักงานหลักประกันสุขภาพแห่งชาติ,
สำนักงานประกันสังคม,องค์การสงเคราะห์ทหารผ่านศึก , กองทัพไทย,
สำนักงานเลขาธิการวุฒิสภา, สภากาชาดไทย เป็นต้น

ส่วนกลุ่มอุตสาหกรรมการผลิต บริษัทมีนโยบายขยายขอบเขตการให้บริการไปยังลูกค้ากลุ่มนี้มากขึ้น
ซึ่งยังคงมีความต้องการด้านเทคโนโลยีสารสนเทศเพิ่มขึ้นตามทิศทางการเติบโตของภาวะเศรษฐกิจ
แบ่งตามประเภทธุรกิจ อาทิเช่น กลุ่มอุตสาหกรรมการผลิตขนาดใหญ่, กลุ่มพลังงาน
และกลุ่มธุรกิจค้าปลีก เป็นต้น
โดยเฉพาะในกลุ่มพลังงานที่ยังมีความต้องการลงทุนด้านเทคโนโลยีสารสนเทศสูง
ซึ่งอนาคตบริษัทยังคงมุ่งเน้นที่จะขยายการรับงานในกลุ่มธุรกิจนี้เพิ่มมากขึ้นอย่างต่อเนื่อง
และมั่นใจว่าจะสามารถให้บริการลูกค้าในกลุ่มนี้ได้อย่างดีเยี่ยม โดยเฉพาะการจัดหานวัตกรรมใหม่ๆ
ที่เหมาะสมกับความต้องการของลูกค้า ซึ่งลูกค้าหลักของบริษัทในกลุ่มนี้ อาทิเช่น บริษัท ยูไนเต็ด
อินฟอร์เมชั่น ไฮเวย์ จำกัด, บริษัท เนสท์เล่ (ประเทศไทย) จำกัด, บริษัท สงขลาฟินิชชิ่ง จำกัด
และ HONDA R&D ASIAPACIFIC CO.LTD เป็นต้น

และนอกเหนือจากกลุ่มลูกค้าหลักดังกล่าวข้างต้นแล้ว ในปี 2555
บริษัทยังคงมีการบริการลูกค้าไปยังธุรกิจอื่นๆ เพิ่มเติม ได้แก่ กลุ่มรัฐวิสากิจ กลุ่มพลังงาน
และสาธารณูปโภค และกลุ่มบริการทางการแพทย์ ซึ่งลูกค้าหลักของบริษัทในกลุ่มดังกล่าว อาทิเช่น
กลุ่มบริษัท ปตท. จำกัด (มหาชน), การไฟฟ้าส่วนภูมิภาค, บริษัท
เชฟรอนประเทศไทยสำรวจและผลิต จำกัด, บริษัท บ้านบึงเวชกิจ จำกัด เป็นต้น

ช่องทางการจัดจำหน่าย 

บริษัทมีการรับงานโดยผ่านการติดต่อและเจรจากับลูกค้าโดยตรงเป็นส่วนใหญ่
ซึ่งเป็นวิสาหกิจขนาดใหญ่ โดยในปี 2555 มีสัดส่วนคิดเป็นร้อยละ 53
ของยอดการขายและให้บริการรวม ซึ่งส่วนใหญ่จะเป็นกลุ่มลูกค้าจากภาคเอกชน คิดเป็นสัดส่วนร้อย
68 ขณะที่ลูกค้าจากภาครัฐวิสาหกิจงานที่ได้รับส่วนใหญ่จะมาจากการประมูลงานเกือบทั้งหมด
คิดเป็นสัดส่วนประมาณร้อยละ 32 โดยบริษัทได้มีการจัดตั้งและแบ่งทีมงานขายออกเป็น 6 กลุ่ม
ตามลักษณะของกลุ่มลูกค้าเป้าหมายคือกลุ่มสื่อสารโทรคมนาคม กลุ่มภาครัฐและการศึกษา
กลุ่มรัฐวิสาหกิจและสาธารณูปโภค กลุ่มสถาบันการเงิน กลุ่มอุตสาหกรรมการผลิต
และกลุ่มบริการทางการแพทย์ โดยทำหน้าที่ดูแลและนำเสนอบริการต่างๆ ให้แก่ลูกค้า
รวมทั้งเพิ่มขีดความสามารถในการให้บริการ เพื่อตอบสนองความต้องการลูกค้า
โดยรายได้ของบริษัทส่วนใหญ่ยังคงมาจากฐานลูกค้าเดิมคิดเป็นสัดส่วนถึงร้อยละ 98
ทั้งนี้เป็นผลจากกลยุทธ์การสร้างความสัมพันธ์ที่ดีกับลูกค้า ในลักษณะ “ลูกค้าเสมือนหุ้นส่วน”
ด้วยประสบการณ์ความเชี่ยวชาญ ความรู้ความเข้าใจในธุรกิจของลูกค้า
โดยการออกแบบโซลูชั่นที่สอดคล้องความต้องการของลูกค้า เพื่อเพิ่มขีดความสามารถด้านการแข่งขัน
ทำให้บริษัทยังคงได้รับความไว้วางใจจากกลุ่มลูกค้าด้วยมูลค่างานที่เพิ่มขึ้นเป็นลำดับ
รวมถึงคุณภาพการให้บริการที่ดี ความหลากหลายในด้านของผลิตภัณฑ์และการบริการที่นำเสนอ
โดยที่บริษัทยังคงวางกลยุทธ์การขยายฐานกลุ่มลูกค้าใหม่เพิ่มขึ้นอย่างต่อเนื่อง อาทิ
กลุ่มสถาบันการเงิน ภาคราชการ รัฐวิสาหกิจ และพลังงาน ซึ่งการควบรวมกิจการกับ 3
บริษัทผู้ประกอบธุรกิจด้านเทคโนโลยีสารสนเทศระดับแนวหน้าของประเทศไทยในนาม MFEC GROUP
ตั้งแต่ปี 2554 จะช่วยเพิ่มช่องทางการตลาด และรายได้ของบริษัทมากขึ้น
สู่ความเป็นผู้นำที่โดดเด่นในอุตสาหกรรมซอฟต์แวร์และไอทีเซอร์วิสของประเทศ
พร้อมทั้งส่งเสริมแผนการตลาดของบริษัทในการก้าวสู่ตลาดในระดับภูมิภาคและตลาดโลกได้รวดเร็วขึ้น

ภาวะอุตสาหกรรม และการแข่งขัน

ภาวะและแนวโน้มตลาดโดยรวม 

ภาวะเศรษฐกิจโลกในปี 2555 ยังคงชะลอตัว โดยทั้งปีเติบโตไม่เกินร้อยละ 2.1[1]
ผลพวงจากประเทศในกลุ่มยุโรปซึ่งใช้เงินสกุลยูโร (Euro Zone มี 17 ประเทศ) ที่ก่อหนี้ไว้สูง
เช่น โปรตุเกส อิตาลี ไอร์แลนด์ กรีซ สเปน (PIIGS) สร้างปัญหาให้กับวงจรเศรษฐกิจทั่วโลก
โดยสหภาพยุโรป (27 ประเทศ มีผลิตภัณฑ์มวลรวม หรือ GDP เป็น 25% ของโลก)
ต้องเข้ามามีส่วนร่วมในการเยียวยาลงขัน จนทำให้ภาวะเศรษฐกิจโลกชะลอตัวตาม รวมทั้งจีน และ
สหรัฐอเมริกา ภาคการผลิตในประเทศเกิดการถดถอย
จนราคาโลหะในงานอุตสาหกรรมมีราคาลดลง
นักลงทุนทั่วโลกชะลอการลงทุนในพันธบัตรสหรัฐอเมริกา และเยอรมนี

ขณะที่เศรษฐกิจไทยปี 2555 คาดการณ์ว่าจะขยายตัวร้อยละ 5.5[2]
เพิ่มขึ้นจากปีก่อนหน้าตามปัญหาข้อจำกัดในภาคการผลิตที่เริ่มคลี่คลายลงตามลำดับ
ประกอบกับอุปสงค์ภาคเอกชน ทั้งการบริโภคภาคเอกชน
และการลงทุนภาคเอกชนที่สามารถฟื้นกลับสู่ระดับก่อนอุทกภัยได้แล้ว นอกจากนี้ นโยบายของภาครัฐ
เช่น การเพิ่มรายได้แรงงานรายวันและเงินเดือนข้าราชการ การรับจำนำข้าวเปลือก
โครงการรถยนต์คันแรก โครงการบ้านหลังแรก และการทยอยปรับลดภาษีเงินได้นิติบุคคล
ยังมีส่วนสนับสนุนการใช้จ่ายภายในประเทศ
ขณะที่การบริโภคและการลงทุนภาครัฐมีบทบาทในการสนับสนุนการฟื้นตัวทางเศรษฐกิจ

อย่างไรก็ดี จากรายงานผลการวิจัยการใช้จ่ายในตลาดไอทีทั่วโลกปี 2555[3]
ของบริษัทวิจัยการ์ทเนอร์พบว่า มีแนวโน้มการเติบโตสูงกว่าที่คาดการณ์ไว้เล็กน้อย ด้วยมูลค่า 3.6
ล้านล้านดอลลาร์ หรือเพิ่มขึ้นราวร้อยละ 3 จากปีก่อน
สวนทางปัจจัยลบด้านภาวะเศรษฐกิจที่ตกต่ำทั่วโลก โดยการลงทุนการสำรองและบริการโฮสติ้ง
คอมพิวเตอร์บนเครือข่ายอินเทอร์เน็ต หรือคลาวด์ และการเติบโตของดีไวซ์ในธุรกิจโทรคมนาคม
รวมทั้งการบริการ จะเป็นปัจจัยสำคัญที่ช่วยผลักดันให้เกิดการเติบโต ขณะที่ปี 2556
คาดว่าจะเติบโตร้อยละ 4.2 ที่ระดับ 3.73 ล้านล้านดอลลาร์

ในส่วนภาพรวมตลาดไอซีทีไทย[4] ซึ่งประกอบด้วยตลาดคอมพิวเตอร์ฮาร์ดแวร์ ตลาดสื่อสาร
ตลาดซอฟต์แวร์ และบริการด้านคอมพิวเตอร์ โดยเนคเทค ร่วมกับ ซิป้า
สถาบันวิจัยเพื่อการพัฒนาประเทศไทย (TDRI) และสวทช.คาดการณ์ว่าปี 2555
ยังคงเติบโตต่อเนื่อง โดยจะเติบโตถึงร้อยละ 11.2 คิดเป็นมูลค่ากว่า 591,571 ล้านบาท
โดยตลาดคอมพิวเตอร์ฮาร์ดแวร์จะเติบโตสูงสุดที่ร้อยละ 20.4 หรือมีมูลค่า 112,705 ล้านบาท
โดยที่องค์กรขนาดกลางและขนาดใหญ่จะมีการลงทุนด้านคอมพิวเตอร์ฮาร์ดแวร์
และวางระบบเพื่อการใช้งานเทคโนโลยีเสมือน (Virtualization Technology)
และระบบประมวลผลกลุ่มเมฆ (Cloud Computing) เพิ่มขึ้น

ขณะที่ตลาดสื่อสารโดยรวมคาดว่าจะเติบโตเพิ่มขึ้นร้อยละ 8.7 หรือมีมูลค่า 444,385 ล้านบาท
เนื่องจากกระแสการเติบโตของความต้องการใช้เทคโนโลยีไร้สายเพื่อตอบสนองความต้องการสื่อสารในชีวิตประจำวัน
การเพิ่มประสิทธิภาพการรองรับการใช้งานรับส่งข้อมูลผ่านเครือข่ายอินเทอร์เน็ตความเร็วสูงไร้สาย
โดยตลาดบริการสื่อสารจะเติบโตถึงร้อยละ 34.2
เป็นผลจากการใช้โทรศัพท์เคลื่อนที่สมาร์ทโฟนและแท็บเล็ต แรงหนุนจากการให้บริการ 3G
และการขยายโครงข่ายอินเทอร์เน็ตเกตเวย์

ส่วนตลาดซอฟต์แวร์และบริการซอฟต์แวร์คาดว่าจะเติบโตประมาณร้อยละ 17.2 ตลาด Software
Services จะเติบโตร้อยละ 17.7 อันเนื่องมาจากการเติบโตตามตลาด Enterprise
Software ที่ขยายตัว และผู้ประกอบการให้ความสำคัญกับการขยายธุรกิจบริการซอฟต์แวร์มากขึ้น
อีกทั้งลูกค้ามีความนิยมใช้บริการซอฟต์แวร์มากขึ้น โดยเฉพาะอย่างยิ่ง SaaS และ Software
Service Outsourcing โดยที่ตลาด Embedded System Software จะขยายตัวถึงร้อยละ
48.3 ตามการเติบโตของอุตสาหกรรมที่เกี่ยวข้อง เช่น ยานยนต์
และการขยายตัวของการใช้งานในภาคโทรคมนาคม

แผนแม่บทเทคโนโลยีสารสนเทศและการสื่อสาร (ฉบับที่ 2) ของประเทศไทย พ.ศ. 2552-2556
โดยศูนย์เทคโนโลยีอิเล็กทรอนิกส์และคอมพิวเตอร์แห่งชาติ
สำนักงานพัฒนาวิทยาศาสตร์และเทคโนโลยีแห่งชาติ กระทรวงวิทยาศาสตร์และเทคโนโลยี
ได้รายงานการพัฒนา ICT ของประเทศไทยในเวทีโลกโดยภาพรวม
เมื่อพิจารณาจากดัชนีชี้วัดระดับสากล อาทิ Networked Readiness Ranking, e-Readiness
Ranking พบว่าจัดอยู่ในระดับปานกลาง แต่เมื่อเปรียบเทียบกับประเทศอื่นในทวีปเอเชีย
โดยเฉพาะอย่างยิ่งประเทศเพื่อนบ้านอย่างสิงคโปร์และมาเลเซีย
พบว่าประเทศเพื่อนบ้านมีอันดับการพัฒนา ICT ที่สูงกว่าประเทศไทยในทุกๆ ดัชนี

ปัจจัยสำคัญที่ฉุดรั้งอันดับการพัฒนา ICT
ของประเทศไทยคือความพร้อมด้านโครงสร้างพื้นฐานสารสนเทศและการสื่อสาร
ซึ่งยังมีไม่เพียงพอและยังแพร่กระจายไม่ทั่วถึง ทำให้การพัฒนาและการใช้ประโยชน์ของ ICT
เพื่อต่อยอดองค์ความรู้ การพัฒนาธุรกิจ
การให้บริการของภาครัฐยังไม่มีประสิทธิภาพและประสิทธิผลเท่าที่ควร
ประเด็นสำคัญที่ควรได้รับการแก้ไขโดยเร่งด่วน คือเรื่องคน ที่ต้องพัฒนาทั้งในปริมาณและคุณภาพ
และการบริหารจัดการ ICT ระดับชาติ (National ICT Governance)
ที่ต้องพัฒนาให้มีประสิทธิภาพมากขึ้น

โดยกระทรวงเทคโนโลยีสารสนเทศและการสื่อสาร (ไอซีที) จะใช้นโยบาย “สมาร์ท ไทยแลนด์”
ของรัฐบาลผลักดันให้อันดับการแข่งขัน
และขีดความสามารถด้านเทคโนโลยีสารสนเทศของไทยขึ้นไปสู่อันดับสูงสุดที่เคยทำได้คืออันดับ 34
ในปี 2549 จากที่อันดับล่าสุดลดลงมาอยู่ที่ 77 ในปี 2555
โดยการเพิ่มอัตราการเข้าถึงอินเทอร์เนตความเร็วสูง (บรอดแบนด์)
และการเพิ่มประสิทธิภาพจากโครงสร้างพื้นฐานให้มากขึ้น ตั้งเป้าหมายจะกลับมาอยู่อันดับที่ 34
อีกครั้งในปี 2558 โดยจะมีครัวเรือนที่เชื่อมต่ออินเทอร์เนตได้ 80%

สภาวะการแข่งขัน (คู่แข่ง)

การเข้าสู่ประชาคมเศรษฐกิจอาเซียน (ASEAN Economic Community : AEC) ในปี ค.ศ.
2015 ที่นอกจากจะส่งผลให้เกิดการไหลบ่าเข้ามาของเงินทุนปริมาณมหาศาลจากต่างชาติแล้ว
หลายฝ่ายยังวิตกกังวลถึงภาวะการแข่งขันที่รุนแรงขึ้นในประเทศแถบภูมิภาค
โดยเฉพาะภาคธุรกิจซอฟต์แวร์ของไทยที่ยังไม่แข็งแรงนัก โดยจากรายงานของ Business
Software Alliances (BSA)[5] ซึ่งได้มีการจัดอันดับอุตสาหกรรมไอทีโดยรวมทั่วโลก
พบว่าไทยติดอยู่อันดับที่ 50 (จากทั้งหมด 66 ประเทศ)
ไม่ต่างจากเวียดนามและฟิลิปปินส์ซึ่งเป็นเพื่อนบ้านของเรา ขณะที่สิงคโปร์ติดอันดับ 3
ของธุรกิจไอทีโลก และมาเลเซียอยู่อันดับที่ 31 เนื่องจากประเทศไทยยังมีจุดอ่อนหลายอย่าง
ที่ทำให้อุตสาหกรรมไอทียังไม่สามารถพัฒนาไปได้ไกลเท่าที่ควร
ทั้งการสนับสนุนและการลงทุนด้านภาครัฐในการพัฒนาโครงข่ายที่ยังล่าช้า กฏหมายที่ยังไม่รัดกุม
และการลงทุนด้านบุคลากร (Human Capital) ที่ยังน้อย

การสร้างความได้เปรียบทางการแข่งขัน
อาจเป็นประเด็นสำคัญที่ภาคธุรกิจซอฟต์แวร์ไทยต้องคำนึงถึง โดยเฉพาะหากมีการเปิด AEC 2015
ภาคธุรกิจหลายฝ่ายต่างกังวลถึงความปลี่ยนแปลง
จากการรุกเข้ามาของกลุ่มทุนต่างชาติที่มีโมเดลธุรกิจอันแข็งแกร่ง
รวมถึงความกังวลต่อการเกิดภาวะสมองไหล ดึงตัวบุคลากรที่เก่งๆ ออกจากบริษัท
ซึ่งส่งผลกระทบต่อธุรกิจของคนไทยโดยตรง แต่อย่างไรก็ดี
ความแตกต่างซึ่งถือเป็นจุดแข็งของประเทศไทย
ที่จะเป็นจุดเกื้อหนุนความสามารถในการแข่งขันโดยรวมก็คือ
ความสามารถในการสร้างผลิตภัณฑ์ซอฟต์แวร์ที่ตอบสนองความต้องการตลาดออกมาอย่างแท้จริง

โดยเฉพาะ Cloud Computing ที่จะสามารถเปิดโอกาสใหม่ๆ ให้กับนักพัฒนาไทย
ในการขายหรือจำหน่ายผลิตภัณฑ์ของตนได้โดยไม่ต้องคำนึงถึงเวลาและสถานที่ อย่างไรก็ดี
หลายฝ่ายกลับมองว่าโครงสร้างระบบคลาวด์ของไทยปัจจุบันยังต้องได้รับการพัฒนาอีกมาก
ซึ่งสอดคล้องกับผลสำรวจของสถาบัน Asia Cloud Associations (ACA)
ที่เปิดเผยถึงความพร้อมของระบบคลาวด์ (Cloud Readiness) ว่าประเทศไทยติดอยู่ในอันดับที่
11 จากทั้งหมด 14 อันดับของประเทศในภูมิภาคเอเชียตะวันออกเฉียงใต้
ปัญหาหลักที่ทำให้ไทยสร้างการเติบโตของคลาวด์ได้น้อยก็คือ ระบบโครงข่าย (Infrastructure)
ของประเทศที่ยังพัฒนาได้อย่างล่าช้า

การเปิดประชาคมเศรษฐกิจอาเซียนดังกล่าว ถือเป็นการเปลี่ยนแปลงที่สำคัญ ทั้งในเชิงการตลาด
ในแง่การแข่งขันที่มีขนาดใหญ่มากขึ้น มีโครงสร้างต้นทุนที่สูงมากขึ้น อย่างไรก็ตาม
จากการเปิดเสรีและมีการขยายทุกภาคส่วนจะมีทั้งจุดดีและจุดเสีย
ซึ่งหากบริษัทที่ดำเนินธุรกิจด้านไอทีในประเทศไทยทั้งขนาดใหญ่และขนาดเล็กมีการปรับตัวได้ทันต่อสถานการณ์ก็จะส่งผลดีต่อบริษัทไอทีนั้นๆ
ตามไปด้วย

การควบรวมกิจการถือเป็นกลยุทธ์ในการสร้างการเติบโตอย่างก้าวกระโดดให้แก่ภาคธุรกิจทุกระดับ
ทำให้บริษัทที่แข็งแกร่งและมีศักยภาพสูง สร้างความน่าสนใจแก่ผู้ลงทุนทั้งในและต่างประเทศ
เพื่อเพิ่มมูลค่าของกิจการจากการประหยัดในเชิงขนาด (Economy of Scale)
ซึ่งถือเป็นวาระสำคัญในการเสริมสร้างความสามารถในการแข่งขันของประเทศ
เห็นได้จากรัฐบาลที่มีมติเห็นชอบ (ร่าง) พระราชบัญญัติการส่งเสริมการควบรวมกิจการในตลาดทุน
เมื่อวันที่ 4 มกราคม 2555 รวมถึงธุรกิจไอทีที่มีแนวโน้มควบรวมกิจการกันมากขึ้น
โดยเฉพาะกับบริษัทอื่นในภูมิภาค เพื่อรักษาความสามารถในการแข่งขัน

เช่นเดียวกับบริษัท เอ็ม เอฟ อี ซี จำกัด (มหาชน)
ที่มีนโยบายเข้าซื้อกิจการหรือร่วมลงทุนกับบริษัทพันธมิตรมากขึ้นทั้งในและต่างประเทศ
เพื่อรักษาความสามารถในการแข่งขันในตลาดภูมิภาค
เห็นได้จากภายหลังควบรวมกิจการกับบริษัทพันธมิตรในนาม MFEC GROUP เมื่อปี 2554
ทำให้บริษัทมีความคล่องตัวในการรับมือการแข่งขันและพัฒนาผลิตภัณฑ์ใหม่ๆ ลงสู่ตลาด
เพื่อสร้างความแข็งแกร่ง และตอบสนองความต้องการของลูกค้าได้ครบวงจรมากขึ้น
โดยเฉพาะการเปิด AEC 2015
ซึ่งคาดว่าธุรกิจไอทีจะได้รับประโยชน์จากการเปิดเสรีทางอ้อมของทุกประเทศที่จะมีการแข่งขันสูงขึ้น
ทำให้ผู้ประกอบการต้องเร่งปรับตัว เสริมประสิทธิภาพการแข่งขันและวัดผลที่เป็นรูปธรรม
ซึ่งจะก่อให้เกิดการลงทุนด้านไอทีจำนวนมาก

ด้วยเหตุที่ปัจจุบันหลายธุรกิจมีการแข่งขันกันสูง ทุกอย่างจำเป็นต้องใช้ไอทีเข้ามาช่วย
โดยเฉพาะภายหลังเหตุการณ์น้ำท่วมเมื่อปลายปี 2554
เป็นปัจจัยสำคัญทำให้ผู้ประกอบธุรกิจต้องปรับตัวเพื่อรับการเปลี่ยนแปลง
ไอทีจึงเป็นคีย์หลักเพื่อสร้างแนวทางในการทำกำไรแนวใหม่ของธุรกิจ
ในการวางระบบโครงสร้างทางธุรกิจ
เพื่อเสริมสร้างธุรกิจให้แข็งแกร่งรองรับการเปลี่ยนแปลงจากปัจจัยภายนอก อาทิ ราคาน้ำมัน
อัตราดอกเบี้ย และต้นทุนทางวัตถุดิบ ประกอบกับรัฐบาลได้ออกนโยบายต่างๆ
มากระตุ้นเศรษฐกิจอย่างต่อเนื่อง ส่งผลให้ธุรกิจไอทีมีแนวโน้มเติบโตขึ้นตามไปด้วย

อย่างไรก็ตาม กลุ่มบริษัท เอ็ม เอฟ อี ซีฯ ยังคงรักษาจุดเด่นไว้
นั่นคือด้านการให้บริการที่เป็นความพึงพอใจสูงสุดของลูกค้าและทีมงานที่มีความเชี่ยวชาญและประสบการณ์สูงในการให้บริการ
ทั้งในส่วนธุรกิจให้บริการคำปรึกษาและพัฒนางาน และธุรกิจพัฒนาและวางระบบ
จึงทำให้สามารถให้การบริการแก่ลูกค้าได้อย่างครบวงจร
และสามารถสร้างมูลค่าเพิ่มให้กับบริการของบริษัทได้อย่างต่อเนื่อง
รวมทั้งแข่งขันกับผู้ประกอบการรายอื่นได้เป็นอย่างดี

โดยเฉพาะในตลาด AEC
ซึ่งคาดการณ์ว่าบริษัทไอทีต่างชาติโดยเฉพาะภูมิภาคอาเซียนจะขยายเข้าสู่ไทยมากขึ้นในยุคการแข่งขันเสรี
(Liberalization) รวมถึงจีน และอินเดีย ซึ่งเป็นความท้าทาย
ทำให้บริษัทต้องเตรียมความพร้อมด้านขนาด เพื่อแข่งขันได้ในตลาดที่ใหญ่ขึ้นเป็น 10 เท่า ซึ่งบริษัทฯ
มีจุดได้เปรียบต่างชาติ ด้วยจุดเด่นการให้บริการที่ดีและมีความยืดหยุ่นสูง
มีประสบการณ์ความรู้ความเข้าใจในธุรกิจของลูกค้า
ด้วยความเป็นไทยในมาตรฐานการบริการเทียบเท่า หรือเหนือกว่าบริษัทข้ามชาติ

หนึ่งในแนวทางที่ MFEC GROUP ได้เตรียมพร้อมเพื่อรองรับการขับเคลื่อนธุรกิจอย่างมั่นคง
คือการสร้างวัฒนธรรมในองค์กร (Corporate Culture)
การดูแลและพัฒนาบุคลากรอย่างสม่ำเสมอ
โดยสะท้อนให้เห็นได้จากความแข็งแกร่งของทีมบุคลากรบริษัท
ซึ่งล้วนมีความสามารถและความรู้ในสายงานระดับสูง
และพร้อมให้บริการลูกค้าอย่างเต็มที่เข้ามาสนับสนุนการขยายตลาด
โดยเชื่อว่าการผนึกกำลังในครั้งนี้จะยิ่งทำให้บริษัทคนไทยมีศักยภาพมากขึ้นกว่าเดิม

โดยบริษัทฯ ยังคงดำเนินการปูพื้นฐานให้บุคลากร กลยุทธ์หลักๆ
คือการวางโครงสร้างพื้นฐานทางด้านอุตสาหกรรมในการผลิตคน
เพื่อรองรับการเติบโตและสนับสนุนธุรกิจให้มีความเข้มแข็งขึ้น ซึ่งบริษัทฯ
มีการร่วมมือกับมหาวิทยาลัยชั้นนำ 20 กว่าแห่งในการรับนักศึกษามาฝึกงาน เช่น
ที่มหาวิทยาลัยแม่ฟ้าหลวง และขอนแก่น รวมทั้งโครงการ Sales Trainee
เพื่อคัดเลือกพนักงานที่มีคุณสมบัติเหมาะสมด้านงานขายพร้อมกันจำนวนมาก นอกจากนี้
ยังใช้ความเข้มแข็งและความเป็นผู้นำของตลาดในประเทศในการผลิตสินค้าและบริการ โดย MFEC
GROUP
ได้วางเป้าหมายไว้อย่างชัดเจนต้องการปรับปรุงและพัฒนาโครงสร้างบุคลากรสามารถเติบโตได้อย่างยั่งยืน
เป็นผู้นำในการกระตุ้นให้เกิดการพัฒนาทรัพยากรบุคคลของประเทศไทย

การจัดหาผลิตภัณฑ์และบริการ

ธุรกิจบริการให้คำปรึกษา พัฒนา
และวางระบบคอมพิวเตอร์และเครือข่ายงานเทคโนโลยีสารสนเทศเป็นธุรกิจที่ต้องอาศัยประสบการณ์และความชำนาญเกี่ยวกับอุปกรณ์ฮาร์ดแวร์และการพัฒนาซอฟต์แวร์หรือโปรแกรมซึ่งจะสามารถเชื่อมและประสานงานอุปกรณ์ต่างๆ
ให้ทำงานร่วมกัน ความสามารถเชิงวิเคราะห์
ตลอดจนความเข้าใจในลักษณะการประกอบธุรกิจของลูกค้า
ซึ่งปัจจัยสำคัญที่กำหนดความสามารถในการให้บริการของบริษัทคือบุคลากร ดังนั้น
เพื่อให้สามารถจัดการทรัพยากรบุคคลที่มีอยู่ได้อย่างมีประสิทธิภาพ
กลุ่มบริษัทได้มีการจัดทำตารางแสดงความชำนาญส่วนบุคคล (Skill Table)
ซึ่งเป็นเครื่องมือสำคัญที่ช่วยให้ผู้บริหารสามารถพิจารณาจัดสรรบุคคลซึ่งมีความเชี่ยวชาญในแต่ละสาขาและในระดับความสามารถที่แตกต่างกัน
เพื่อรับผิดชอบงานในแต่ละงานได้ตรงตามลักษณะและความต้องการของงานนั้นๆ

ในด้านผลิตภัณฑ์หรือสินค้าสำหรับให้บริการ
การคัดเลือกและจัดหาผลิตภัณฑ์หรือสินค้าที่มีคุณภาพจากแหล่งที่เหมาะสมนั้น
บริษัทจะสั่งซื้อสินค้าส่วนใหญ่จากผู้ผลิตที่บริษัทได้รับการแต่งตั้งเป็นตัวแทนจำหน่าย
ซึ่งบริษัทมีความรู้ความเชี่ยวชาญในตัวอุปกรณ์และมีความมั่นใจในคุณภาพ
สำหรับสินค้าที่บริษัทยังไม่ได้รับการแต่งตั้งเป็นตัวแทนจำหน่าย
บริษัทจะสั่งซื้อจากผู้จัดจำหน่ายที่อยู่ในรายชื่อผู้จัดจำหน่ายสินค้าที่ผ่านการพิจารณาจากบริษัทในเรื่องของคุณภาพและบริการจนเป็นที่ยอมรับในเบื้องต้น
(Approved Venders List) แล้วเท่านั้น

รายชื่อผู้ผลิตสินค้าหรือผู้ให้บริการที่เป็นคู้ค้าหลัก 10 อันดับแรกของบริษัทในปี 2555

  -----------------------------------------------------------------------
  ผู้ผลิต                            ประเภทผลิตภัณฑ์หรือบริการ
  ------------------------------- ---------------------------------------
  1. Cisco Systems International  ผู้ผลิตระบบเครือข่าย ยี่ห้อ Cisco
  BV.                             

  2. BMC SOFTWARE ASIA PACIFIC    ผู้ผลิตและจำหน่ายซอฟต์แวร์ ยี่ห้อ BMC
  PTE LTD.                        

  3. HITACHI DATA SYSTEMS PTE     ผู้ผลิตและจำหน่ายฮาร์ดแวร์ ยี่ห้อ Hitichi
  LIMITED                         

  4. Integro Technologies Pte Ltd ผู้ให้พัฒนาโปรแกรมและระบบคอมพิวเตอร์

  5. IBM Singapore Pte Ltd.       ผู้ผลิตและจำหน่ายซอร์ตแวร์ ยี่ห้อ IBM

  6. NETWORK HARDWARE RESALE      ผู้จำหน่ายฮาร์ดแวร์ ยี่ห้อ Hitichi

  7. Symantec  Corporation        ผู้ผลิตและจำหน่ายซอฟต์แวร์ ยี่ห้อ Symantec

  8. Red Hat Asia Pacific Pte     ผู้ผลิตและจำหน่ายซอฟต์แวร์ ยี่ห้อ Red Hat
  Ltd.                            

  9. Managed Objects (Asia        ผู้ผลิตและจำหน่ายซอฟต์แวร์ ยี่ห้อ Managed Object
  Pacific) Pte. Limited           

  10. SourceCode Asia Pacific Pte ผู้ผลิตและจำหน่ายซอฟต์แวร์ ยี่ห้อ Black Pearl/K2
  Ltd                             
  -----------------------------------------------------------------------

ในปี 2553 – 2555 บริษัทไม่ได้พึ่งพิงผู้ผลิตสินค้าหรือผู้ให้บริการรายใด
เนื่องจากไม่มียอดจัดซื้อสินค้าหรือบริการจากผู้ผลิตสินค้าหรือผู้ให้บริการรายใดมากกว่าร้อยละ 20
ของยอดจัดซื้อรวม โดยบริษัทมียอดจัดซื้อสินค้าจากผู้ผลิตสินค้าหรือผู้ให้บริการที่เป็นคู่ค้าหลัก 10
อันดับแรกของบริษัทในปี 2554 และปี 2555 คิดเป็นสัดส่วนประมาณร้อยละ 41 และ 59
ของยอดจัดซื้อรวมตามลำดับ

ความสัมพันธ์ระหว่างบริษัทกับผู้ผลิตหรือผู้จำหน่ายสินค้าในปัจจุบันอยู่ในระดับที่ดีมาก
เนื่องจากเป็นที่ทราบดีว่าการรักษาความสัมพันธ์ที่ดีกับผู้ผลิตหรือผู้จำหน่ายสินค้าจะเป็นปัจจัยสำคัญอันหนึ่งที่เอื้อประโยชน์ในการประกอบธุรกิจ
ไม่ว่าจะเป็นการให้ความช่วยเหลือทางเทคนิค การให้ส่วนลดพิเศษในการสั่งซื้อ
การส่งมอบของทันตามกำหนดเวลา การช่วยเก็บรักษาสินค้าคงคลังที่ยังไม่ใช้งาน
การป้องกันภาวะขาดแคลนสินค้า เป็นต้น

บริษัทเป็นตัวแทนจำหน่ายอุปกรณ์ฮาร์ดแวร์ อุปกรณ์ซอฟต์แวร์ และอุปกรณ์เครือข่าย
ภายใต้สัญญาแต่งตั้งตัวแทนจำหน่าย ซึ่งโดยทั่วไปจะมีอายุประมาณ 1 – 2 ปี
อันเป็นลักษณะโดยปกติของสัญญาแต่งตั้งตัวแทนจำหน่ายในธุรกิจเทคโนโลยีสารสนเทศ

บริษัทเป็นผู้แทนจำหน่ายผลิตภัณฑ์ของ Sun Microsystems ในระดับ Enterprise
Distributor (ปัจจุบันควบรวมกิจการกับบริษัท Oracle) ซึ่งถือเป็นตัวแทนจำหน่ายระดับสูงสุด
โดยได้รับสิทธิในการจัดจำหน่ายสินค้าของ Sun Microsystems
ให้แก่ลูกค้าองค์กรขนาดใหญ่ได้อย่างเสรี โดยตัวแทนจำหน่ายของ Sun Microsystems
สามารถแบ่งออกเป็น 4 ระดับ ตามความสำคัญ คือ Enterprise Distributor, System
Integrator, Channel Development Provider และ Authorized Reseller
ในปัจจุบันมีผู้ประกอบการในประเทศเพียง 4 รายเท่านั้น
ที่ได้รับการแต่งตั้งเป็นตัวแทนจำหน่ายระดับ Enterprise Distributor

นอกจากนั้น บริษัทได้พัฒนาก้าวสู่การเป็นตัวแทนจำหน่ายระดับ Gold Certified Partner
ซึ่งเป็นระดับคู่ค้าที่สูงที่สุดของ Cisco ในปี 2549 และยังคงผลงานในการรักษาสถานภาพ
(Re-Certified) การเป็นตัวแทนจำหน่ายระดับ Gold Certified Partner ในปี 2555
ซึ่งช่วยให้บริษัทมีโอกาสในการขยายตลาดมากขึ้น และก้าวสู่ความเป็นผู้นำของตลาดผู้ให้บริการ
โดยตัวแทนจำหน่ายในแต่ละระดับจะได้รับสิทธิประโยชน์พิเศษทางการค้าที่แตกต่างและลดหลั่นกันไป
เช่น ส่วนลดราคาสินค้า และสิทธิในการขอรับเงินช่วยเหลือด้านการตลาด (Joint Marketing
Fund) ฯลฯ
ซึ่งการที่บริษัทได้รับการแต่งตั้งให้เป็นตัวแทนจำหน่ายในระดับดังกล่าวนี้จะมีส่วนช่วยเสริมสร้างภาพลักษณ์ให้กับบริษัท
รวมถึงการเพิ่มโอกาสและศักยภาพการแข่งขันทางด้านธุรกิจให้มีมากขึ้น
นอกจากนี้ยังแสดงให้เห็นถึงความมุ่งมั่นในการพัฒนาประสิทธิภาพกระบวนการทำงานและการให้บริการ
(Support Services) ที่ได้มาตรฐาน โดยเฉพาะความพึงพอใจของลูกค้า
จากผลงานล่าสุดที่ได้รับคือรางวัล “ความพึงพอใจสูงสุดในการให้บริการ” (Cisco Customer
Satisfaction Excellence)

ในปัจจุบันบริษัท เอ็ม เอฟ อี ซี จำกัด (มหาชน)
มีวิศวกรที่ผ่านการอบรมและได้รับการรับประกาศนียบัตรขั้นสูง CCIE (Cisco Certified Inter
Network Expert) เป็นจำนวนมากและเกินกว่าจำนวนที่ทาง Cisco กำหนดไว้ รวมไปถึง CSE
(Cisco Sales Expert), CCDP (Cisco Certified Design Professional), CCNP
(Cisco Certified Network Professional), CCIP (Cisco Certified
Internetwork Professional), CCSP (Cisco Certified Security ), CCVP
(Cisco Certified Voice Professional), CCDA (Cisco Certified Design
Associate tified Design Associate), CCNA (Cisco Certified Network
Associate) อีกทั้งยัง Specialize ทางด้าน Advanced Borderless Network
Architecture, Advanced Collaboration Architecture, Advanced Data Center
Architecture, Advanced Security, Advanced Wireless LAN, Advanced Routing
and Switching, Advanced Unified Communications, Advanced Unified
Computing Technology, Advanced Unified Fabric Technology, Advanced Data
Center Networking Infrastructure, Advanced Data Center Storage
Networking, ATP - Identity Services Engine, ATP - Cisco Telepresence
Video Express, ATP - Data Center Unified Computing

นอกจากนี้แล้ว บริษัทยังเป็นพันธมิตร (Partner) กับ IBM ในลักษณะ 2nd tier partner
ในระดับ Premier Business Partner โดยต้องซื้อผ่านตัวแทนจำหน่ายเท่านั้น ทั้งในส่วนของ
Hardware และ Software รวมทั้งผู้แทนจำหน่ายผลิตภัณฑ์ Symantec ในระดับ Platinum
Partner ผลิตภัณฑ์ Microsoft ในระดับ Gold Certified Partner และผลิตภัณฑ์ Red Hat
ในระดับ Advance Business Partner และ Red Hat Certified Training Partner
(RHCTP) ซึ่งได้รับการแต่งตั้งจาก Red Hat Global Learning Service
ให้เป็นศูนย์อบรมและควบคุมการสอบในประเทศไทย
ด้วยประสบการณ์ที่เชี่ยวชาญด้านระบบความปลอดภัย (Security)
ทำให้บริษัทสามารถต่อยอดความความรู้ความชำนาญ จนได้รับการ Certified ระดับสูงสุดจาก
Red Hat (RHCA: Red Hat Certified Architect) จำนวน 3 ท่าน และทีม RHCE: Red
Hat Certified Engineer จำนวน 7 ท่าน ซึ่งปัจจุบันประเทศไทยมีผู้ผ่านการ Certified
สูงสุดของ RHCA เพียง 5 ท่าน ซึ่ง 3 ใน 5 เป็นทีมงานของบริษัท

ทั้งนี้ความสัมพันธ์ระหว่างบริษัทกับผู้ผลิตหรือผู้จำหน่ายสินค้าในปัจจุบันอยู่ในระดับที่ดีมาก
เนื่องจากเป็นที่ทราบดีว่าการรักษาความสัมพันธ์ที่ดีกับผู้ผลิตหรือผู้จำหน่ายสินค้าจะเป็นปัจจัยสำคัญอันหนึ่งที่เอื้อประโยชน์ในการประกอบธุรกิจ
ไม่ว่าจะเป็นการให้ความช่วยเหลือทางเทคนิค การให้ส่วนลดพิเศษในการสั่งซื้อ
การส่งมอบของทันตามกำหนดเวลา การช่วยเก็บรักษาสินค้าคงคลังที่ยังไม่ใช้งาน
การป้องกันภาวะขาดแคลนสินค้า เป็นต้น

ภาระผูกพันเกี่ยวกับการขายและให้บริการตามสัญญา

บริษัทฯ และบริษัทย่อย มีสัญญาขายสินค้าและบริการกับลูกค้า ซึ่งยังไม่ได้ส่งมอบหรือให้บริการ ณ
วันที่ 31 ธันวาคม 2555 และวันที่ 31 ธันวาคม 2554 เป็นจำนวนเงิน 2,759 ล้านบาท และ
2,527 ล้านบาท

4.4 ผลกระทบต่อสิ่งแวดล้อม

-ไม่มี-

[1] สานักบริหารกิจการต่างประเทศ, 8 สิงหาคม 2555

[2] สำนักงานเศรษฐกิจการคลัง กระทรวงการคลัง, 25 กันยายน 2012

[3] กรุงเทพธุรกิจ, 12 กรกฎาคม 2555

[4] Thailand ICT Market 2011 and Outlook 2012

[5] ตลาดไอทีกับเสรีอาเซียน 2015 โอกาสที่ไทยคว้าได้, E-Commerce Magazine, January
2012